amanoisuno/poet huggingface dataset:
謁廣慈大師詩頌  其一 趙抃
乞得鄉州樂矣哉，雪峰安靜此徘徊。浙江莫謂音書隔，一日潮聲兩度來。
謁廣慈大師詩頌  其二 趙抃
大空西山小空東，侍者神通未知窮。庵來不言還作麽，數珠提起□裴公。
重遊龍井 趙抃
湖山深處梵王家，半紀重來兩鬢華。珍重老師迎意厚，龍泓亭上點龍茶。
石橋 趙抃
曉登山閣一爐香，瞻企神僧到上方。人度石橋何所畏，如來原是世津梁。
題甘棠樓 趙抃
闌干十二壓仙瀛，占得龍峰作畫屏。林映遠籠千里月，湖光寒照一天星。望來瀑布真霜練，飛過沙禽半雪翎。人賞不知春已老，隔橋依舊柳青青。
繡川湖 趙抃
東南山水聞之久，未省人曾說義烏。萬頃波濤驚客眼，始知中有繡川湖。
上趙少師 趙抃
義高德厚賢在躬，進榮退美光初終。越有神明相元功，疾憂之外康寧中。乃眷乃顧爰徂東，徒御雖寡人望雄。其高可仰厚可宗，茲行允美江淮風。父老相呼告兒童，三朝無事繄厥忠。公謀公惠世所蒙，肆安於賈田安農。溫衣蔽體食飽胸，小攘大竊消姦兇。州牢縣獄囚多空，歡心和氣成年豐。汝曹雖騃念所從，汝心汝貌加愛恭。薪蒸勿采米忽春，亟歌屢舞馳省公。有人昔與公車逢，汝陰潁尾洛陽嵩。山有迹兮水有蹤，水之鶴兮山之松。一朝賜號逍遥翁，馬資僕費官與供。汝曹努力吾老癃，公若再來勤筑宮。
又題祠館 趙抃
德澤涵濡得二難，百年祠館見遺安。蒼蒼一片墳臺石，留在行人下馬看。
題石龍山 趙抃
石龍山頂拔巍顛，我此登臨骨凜然。直上更無容足地，速回猶在夕陽天。
題東報恩寺 趙抃
松撼寒聲竹鎖陰，梵宮瀟灑稱行吟。庭前花意自榮落，門外山光同古今。夜榻近軒孤月滿，曉鋤尋藥亂雲深。中間若了休休事，不信歡愁解到心。
題瑞巖聖壽寺 趙抃
寶界香園接翠微，此焉空寂遠塵機。寒冰扣曉人無垢，古劍藏秋谷有輝。水石潺頑迷客徑，松雲灑落護禪扉。我來笑被名韁鎖，斜日匆匆策馬歸。
句  其一 趙抃
馬尋舊路知歸去，龜放長淮不再來。
句  其二 趙抃
乍辭龍尾道，來刺虎頭城。
句  其三 趙抃
靈山一片雲邊雨，每爲熙朝作歲豐。
引流聯句 趙揚
無正文。
引流聯句 趙抗
無正文。
句 王照
回首高齋拭淚痕。
信相院慧燈 范鎮
行樂到蕭寺，像殿何煌煌。僧年過九十，細話燈焰長。方憶髫齔時，初離父母鄉。是時循舊迹，晝夜不暫忘。自事膏火來，日就與月將。始卒未嘗暗，眉髮皆如霜。禦風設絳紗，求福兼異香。寒村會織女，借餘坐如匡。陋巷苦志士，鑿壁偷隣光。太息日已暮，百結忡心腸。類此事億萬，聊書成短章。
送程端明再鎮成都 范鎮
成都一都會，千里带坤維。自昔公坐嘯，至今人去思。朝廷慎東注，方面要安綏。遂爾重藩屏，因之職殿帷。龍光出劍匣，謳頌走江湄。曉雪離都馭，春風入境旗。壺漿故父老，竹成舊童兒。疊足相歡躍，同心仰福禧。邦人顧若此，邑子更何其。會講中和化，重爲樂職詩。
遊昭覺寺 范鎮
炎蒸無處避，此地忽如寒。松砌行無際，石房禪自安。鴛鴦秋沼漲，蝙蝠晚庭寬。登眺見田舍，衡茅半不完。
浄眾寺新禪院 范鎮
金寺西郊外，一來煩惱攄。凡逢似仙境，鮮不屬僧居。岸綠見翹鷺，溪清無隱魚。殘陽已周覽，欲去幾躊躇。
武侯廟柏 范鎮
滿葉是清霜，培根無沃土。恥作秦皇松，寧爲馮異樹。英靈自有風，蔭蔚長如雨。可憐青青姿，不知人事古。
留題張少愚屋壁 范鎮
高隱郫城下，平地仍徑還。門開值冠蓋，簾卷爲江山。沛雨人間待，浮雲天外閒。泥封詔不起，明夕奉慈顔。
送羅勝卿同年提舉玉局觀 范鎮
匹馬西歸去，知君得意偏。人情重鄉里，官職更神仙。曉後無衙喏，旬頭有俸錢。何須駕白鶴，辛苦上青天。
送羅郎中登管勾玉局觀 范鎮
五門門裏觀，松檜日蕭疎。道話忘心境，仙歌作步虛。壇場高突兀，廊廡四紆餘。世事多紛擾，君心定了如。
韓太丞同守成都次韻  其一 范鎮
盛府佳招貴，嚴宸雅寄深。輿題仲舉坐，闕掛子牟心。漢竹分新契，潘花過舊陰。當年百里驥，方此試駸駸。
韓太丞同守成都次韻  其二 范鎮
近境連桑陌，先遊盛竹林。併將懷舊意，持作惠時心。藻思春生筆，清機月滿襟。成風錦江曲，迥上玉山岑。
韓太丞同守成都次韻  其三 范鎮
春色草將深，春寒柳未陰。青天指行棧，淥水蕩離襟。後乘何爲託，前旌喻此心。南枝倦飛翼，憑爲寄歸音。
仲遠龍圖見邀學射之遊先寄五十六言 范鎮
幾年魂夢寄西州，春晚歸逢學射遊。十里香風塵不動，半山晴日雨初收。指撝武弁呈飛騎，次第紅粧數勝籌。夾道綺羅瞻望處，管絃旌旆擁遨頭。
和閻寺丞海雲寺 范鎮
春日金田驩且譁，始因民俗好紛奢。管絃齊奏喧聞野，鶯燕高飛不在花。雕檻憑時見城郭，迴廊行處有烟霞。方塘靈石從來信，不獨當年太守誇。
登崇聖閣 范鎮
金地環迴半錦城，累年斤斧不停聲。遠村民舍烟未起，滿寺僧筵鐘盡鳴。欄檻高低資眺覽，市廛言笑尚分明。阿房昔日徒虛語，壯麗應虧此畫楹。
和提刑海棠 范鎮
不知真宰是誰專，生得韶光此樹偏。吟筆偶遺工部意，賦詞今識翰林權。風翻翠幕晨香入，霞照危牆夕影連。移植上園如得地，芳名應在紫薇先。
和成都吳仲庶見寄來韵  其一 范鎮
歲華今緩昔如流，舊日樊籠可自由。官事了時無盡極，人生安處且閒休。愚忠皎皎丹心老，歸思綿綿兩鬢秋。縱使海棠時節過，急行須及浣花遊。
和成都吳仲庶見寄來韵  其二 范鎮
濯錦江深惠澤流，西人都未究蹤由。耕疇擁耒春還動，織戶鳴機夜不休。講德定應勞四子，富民須合用千秋。鳳凰臺上需賢久，却恐龜城作蹔遊。
和成都吳仲庶見寄來韵  其三 范鎮
山橫雙劔水雙流，栖北巢南去未由。三尺素琴彈浩浩，一爐丹藥詠休休。白巖霜重紅梨曉，銀礫烟深紫芋秋。每夜夢魂歸處路，只應明月見神遊。
題曹山人墅居 范鎮
橋外浣花溪水通，山人高隱在其中。一江絲竹喧天沸，爭及松篁半日風。
雞鳴臺 范鎮
古人惟恃眾心城，何事秦皇苦好兵。本設函關禁奸詐，不知半夜有雞鳴。
上巖 范鎮
巖雨晴猶滴，溪泉直復迂。傾崖目眩轉，亂石步崎嶇。
成都觀牡丹 范鎮
自古成都勝，開花不似今。徑圍三尺大，顔色幾重深。未放香噴雪，仍藏蕊散金。要知空色論，聊見主人心。
題靜照堂 范鎮
堂構虛閒處，師心靜照中。當門自流水，滿院占清風。趺坐通禪觀，高談說性空。那知人世上，日月有樊籠。
次張寺丞園 范鎮
園林再到身猶健，官職全拋夢乍醒。惟有南山與君眼，相逢不改舊時青。
馮允南遠貺佳作有舜律遠相通之句因次韵寄之 范鎮
盛旦真明聖，平生伏至公。遭逢不世出，覆露與天同。諒直誠多勉，謀猷媿罔功。后王明若日，夷夏慶同風。喜氣中兼外，歡謠北至東。敢圖嚴密禁，擢處太清宮。峻拔山形大，高明地望雄。起居無忘古，坐卧只思忠。論樂嗟淪廢，求音扣寂空。大和非隱伏，至理自穹崇。曖昧幽還顯，尊卑降復隆。使人思舞鳳，如弋慕飛鴻。世事安清謐，人心處正中。至醇當直詣，精義故旁通。本自關瑶律，還須撫素桐。天材由聖作，物理要人窮。往古爲經始，來今是考終。云爲極微妙，襟抱貯沖融。斂聚陰陽氣，窺觀造化工。因君說樂事，詩詠照光虹。
奉和馮允南二首  其一 范鎮
小馬輕輿蜀道難，身披裘褐頂峨冠。已從林下幽人往，猶作朝中舊德看。漁釣喜歡新得侶，道途瞻顧尚呼官。多慚鄉友貽清唱，天外鸞音與鳳翰。
奉和馮允南二首  其二 范鎮
常望鄉山憶翠微，此來時節更春暉。林間怨鶴久招隱，花外啼鵑仍勸歸。雲似隨人飛縹縹，雨如先道灑霏霏。迴思仕宦平生事，六十三年始悟非。
送祖龍學擇之赴陜府酌飲贈別次歐陽永叔韵 范鎮
史君分陜惜別難，緩聽長吟速行酒。荆山北面黄河南，千里封疆爲己有。往來無窮西復東，衮衮輪蹄利名走。甘棠雖云勿翦伐，未必從前不傷手。當時遺愛安在哉，賴有聲詩傳不朽。擇之寸刃如新硎，歷年何啻十有九。胸中藴蓄富術業，此行直欲古人偶。近世只知厨傳爲，不顧虛名似箕斗。寄言道路如采詩，但問樵夫與田叟。
秋懷答司馬君實 范鎮
疇昔共登仕，爾來三十秋。常睎絲繩直，竊恥鴟夷柔。蹄涔學鉅海，螘垤依崇丘。行之不自疑，親寡憎怨稠。於今不亟去，淪胥恐同流。努力買良田，遠追沮溺遊。
李才元寄示蜀中花圖 范鎮
牡丹名品眾，特地盛于今。西子含羞甚，東君著意深。障行施爛錦，屋貯用黄金。妾婢羣花卉，那能不妬心。
望湖臺 范鎮
臺上望城下，迢遥知幾尋。湖光隱隱見，多礙柳烟深。
萬艘潭 范鎮
私船官運鬭縱橫，殖貨交通繞近城。燈火夜涼人未散，古潭宜復萬艘名。
金蓮泉 范鎮
道侶殷勤鑿石渠，金蓮泉脈入靈都。暗穿竹徑仍清冷，爲我烹茶敵酪奴。
奉和君實早朝書事 范鎮
日氣曉先赤，天形秋轉高。風輕金轡勒，霜重毳衣袍。匹馬精神倦，前騶意思豪。近來君在告，連直幾番鼇。
聞蟬 范鎮
山中氣候別，二月已聞蟬。乍到清凉景，翻疑暑伏天。此身多暇日，何事更驚年。雜溜淙淙響，相和勝管絃。
宿憩鶴寺 范鎮
憩鶴山間憩竹輿，宛然身世住空虛。地仙縱與天仙別，明月清風也不疏。
和司馬君實遊噴玉潭 范鎮
畏風垂首立，臨水側身行。更拂懸崖壁，援毫寫姓名。一道來何處，千尋正面前。時時玉麈下，紛泊鬢毛間。
遊噴玉潭 范鎮
大風吹沙高翳天，萬木簸蕩鳴空山。夜來奧熱今斗寒，下輿亂石崎嶇間。急著冒絮衣純棉，兩邊荆棘難躋攀。行到君實所詫處，却坐拂拭塵土顔。千尺瀑布才涓涓，深潭寂寞神龍跧。此來好事慎勿傳，乞得性命成生還。
壽安 范鎮
錦屏山下錦江人，西去東來自在身。正是春天好時節，枉遭風起作埃塵。
和君實噴玉潭 范鎮
夜月光華照潔清，春雲容與覆崢嶸。都城咫尺無人到，却使廬山浪得名。
和君實疊石溪 范鎮
到處窺泉竇，逢人問草名。簪裳已無累，猜鳥不須驚。對景有詩癖，酌泉無酒狂。山間少塵土，雲際足春陽。
疊石溪 范鎮
昨旦愁風色，今朝喜日華。從容下官道，迤邐見人家。盛服緣崖看，焚香滿路遮。樵柯成市井，陶穴乃生涯。春石聲相應，沉泥處或漥。累牆甆隱轔，開徑石槎牙。柴積高於阜，釣槃疾甚車。自非秦世避，誰道舜風遐。拄杖逢山斗，迴輿值水斜。遠林行翠鳳，幽隧轉青蛇。泉眼思搴藻，雲頭望采花。仰身書疊壁，平坐挹飛霞。有景殊難紀，茲遊信可誇。君如別業就，後會固無差。
鎮卜居許下雖未有涯先作五十六言奉寄子華相公持國端明玉汝待制 范鎮
四十年來作往還，如今那怪鬢毛斑。鳧居雁戶得安處，鶴怨猿驚羞故山。靜樂顧子難獨享，公忙何日見君閑。相將嵩少深深處，更共眠雲紫翠間。
和君實喜雨三首  其一 范鎮
夜中間點滴，曉後見沉陰。正懼一時旱，何妨三日霖。著花開稍晚，入麥潤還深。想象離欄處，高張爛錦衾。
和君實喜雨三首  其二 范鎮
圖館春無賴，田家歲有收。那能垤鸛詠，還似土龍求。木蔭疏成密，雲容去復留。已然爲惡客，泥濘亦須遊。
和君實喜雨三首  其三 范鎮
一春憂旱熯，田里欲蹉跎。正合爲霖望，翻成擊壤歌。風緣簾隙至，雲壓舍簷過。大尹今朝喜，應同野老多。
西湖泛舟輒用前韻寄呈君實 范鎮
畫船容與到橋還，舉袂依然洛酒斑。湖上曉光涵潩水，坐中晴色見嵩山。心緣念別如多事，身爲移居似不閑。疊石石淙雖兩處，福昌陽翟正中間。
和君實新買疊石溪莊 范鎮
畫處始知蛇足剩，管中那識豹文斑。從來有道須康世，未省升平却住山。學富名高難自晦，眼昏心悸始能閑。計君疊山溪邊景，不得從容歲月閒。
贈僧中海淵還閬 范鎮
舊鄉山水遶禪扃，日日山光與水聲。歸去定貪山水樂，不教魂夢到神京。
送張職方守筠州 范鎮
南國一麾守，知公安此行。家山雖萬里，子舍只鄰城。驛問中宵至，風謠接畛聲。定應持課最，同命到天京。
吏隱堂 范鎮
花陰柳榻常欹枕，月色侵門不下關。因諷君詩想佳景，夜凉依約夢魂間。
七夕 范鎮
翠幕瑶梯百尺樓，樓前星斗自悠悠。天家仙會能多少，未到平明已別愁。
再至史局 范鎮
史局逾年別，重來已涕零。朱書未絕筆，又欲汗新青。
黄葵 范鎮
開時閑淡斂時愁，蘭菊應容預勝流。剩欲持杯相領略，一庭風露不禁秋。
送司封劉孝祥知資州 范鎮
醮壇山下路，消息擬春風。遥知底處人，歡喜得西公。繡衣還西州，錦賬空南宮。使君五馬行，豈減御史驄。
劍門關 范鎮
雲間雙劍峰，壁立望西東。天地本無外，江山還自通。
七夕二首  其一 范鎮
可憐風信重秋期，紅錦花香極所思。乞巧樓中成底事，平明祗得玩蛛絲。
七夕二首  其二 范鎮
少年從此夕，漸老何所爲。與子思故鄉，置酒同賦詩。坐來霜露淡，夜久星斗稀。王宮直北里，天外橫歌期。
題招提院靜照堂 范鎮
牛斗光芒下，江山形勝中。招提萬法本，靜照一堂空。花木含春意，門庭語古風。支郎丐詩什，愧匪二南工。
寄綿竹致政楊郎中 范鎮
竹裏幽泉荷蓋池，主人投紱自相宜。水風吹面難成醉，山月當頭易得詩。漠漠稻畦翻虎掌，深深花塢結蜂脾。年來想像清高處，羞愧浮雲滿鬢絲。
端居 范鎮
落花時節掩關初，清絕江城舊酒徒。滿屋煙霞春睡足，一谿風雨夜燈孤。易中有象閑消息，身外無求免嘆吁。多謝巖僧頻見訪，欲迴臨水又踟躕。
過友人墅居 范鎮
翠樹重重碧草齊，一丘真趣此衡樓。地盤山影春難老，門掩江聲夢自迷。閑結柳條思遠道，靜書花葉寄春題。人間樂事無時足，便倚蘭干到日西。
寓大邑遊仙寺 范鎮
炎蒸無處避，此地忽如寒。松砌行無際，石旁禪自安。鴛鴦秋沼漲，蝙蝠晚庭寬。登眺見田舍，衡茅半不完。
送文與可通判邛州 范鎮
半刺爲官美，臨邛自古名。何言緹軾寵，要侍版輿行。仙籍新年貴，賓僚舊日榮。壺槳故父老，應在半途迎。
和王都尉 范鎮
慣乘霄漢鶴，翻說淤泥蓮。可惜玉臺處，等閑閑幾年。
詩四首  其一 范鎮
風定雪新晴，塵埃眼豁明。青山似相識，終日伴行人。
詩四首  其二 范鎮
南來十日盡山行，北去前驅野稍平。邊日照人如月色，野風吹草似泉聲。
詩四首  其三 范鎮
鳴笳悲咽愁須絕，獵騎盤旋畫不成。待與故人閒說此，幾時歸得到天京。
詩四首  其四 范鎮
馬足知人意，駸駸不少留。路回山斗轉，沙漫水平流。雪底青春動，林梢赤氣浮。故園花發早，待得到家否。
句  其一 范鎮
倏忽平爲險，分明假奪真。
句  其二 范鎮
洞壑獨嵌空，壁溜珠玉濺。
句  其三 范鎮
半天開佛閣，平地見人家。
句  其四 范鎮
想像通恍惚，大木涵天風。
句  其五 范鎮
雲霞揖神仙，烟火認城郭。
句  其六 范鎮
先生已何處，依舊白雲飛。
句  其七 范鎮
西山瞰大江，迤邐龍鱗溼。
句  其八 范鎮
回頭戀翠峰，雲與烟相襲。
句  其九 范鎮
眾山四面合，二水南北流。
句  其一○ 范鎮
移家尚恐青山淺，隱几惟知白日長。
句  其一一 范鎮
不學鄉人誇駟馬，未饒吾祖泛扁舟。
句  其一二 范鎮
生平欲報國，所得是知人。
句  其一三 范鎮
案前曾立二賢良。
句  其一四 范鎮
淡墨題名第一人，孤生何幸繼前塵。
句  其一 胡恢
建業關山千里遠，長安風雪一家寒。
句  其二 胡恢
怪鳥啼春不避人。
詩一首 韓琦友
是非莫問門前客，得失須憑塞上翁。引取碧油紅旆去，鄴王臺畔醉春風。
耆英會詩 趙丙
新春鼎洛燕英髦，主禮雍容下庶僚。二相比肩官一品，十人華髮事三朝。星階並列瞻台曜，尊酒時行挹斗杓。東潁庸夫最無狀，也將顔面趁嘉招。
東池 趙丙
東池風物往來親，興在那能計酒巡。塵外留心曾待月，壺中滿眼只知春。小詩前後題青竹，幽夢尋常訪白蘋。鷗鳥亦知今日恨，主人別得兩朱輪。
藥鐺偈 周貫
頑鈍天教合作鐺，縱生三脚豈能行。雖然有耳不聽法，只愛人間戀火坑。
答人 周貫
八十西山作酒仙，麻鞋軋斷布衣穿。相逢甲子君休問，太極光陰不計年。
中秋謁李生 周貫
今年中秋夕，來赴去年約。不見破鐵鐺，彈指空剝剝。
題虛白觀 周貫
山郭十餘里，籃輿試初程。山高雲氣重，野曠煙光輕。斷石絡樹根，敧崖溜泉聲。行行款道宇，一徑掌樣平。仙隱記甘羅，觀名取莊生。寶藏絢金碧，仙佩飛瑶瓊。簷鐸自相語，龕燈弄微明。出門境界寬，一笑大江橫。蹁躚白羽衣，孤鶴松梢鳴。
句 周貫
彈琴傷指甲，蓋席損髭鬚。
季冬立春後有雪呈諸公 白子儀
南畝先曾集素霙，繽紛又拂歲崢嶸。得無留滯青春色，況復蔽虧紅日明。司曆不能分晝刻，勾芒何處待時行。豈如直近農耕候，萬耳聽來甘雨聲。
次韻和抑之寒食  其一 白子儀
良辰今日正寒食，收拾賓槃宜再三。落筆唱酬宜不倦，把花醒醉亦何慚。客來常滿眼無白，人道半癡心所甘。幸是禁烟芳節在，接䍦倒載定能堪。
次韻和抑之寒食  其二 白子儀
餘花茂草引醺酣，禮節休言爵止三。芳歲現逢雖强笑，少年相對但多慚。尚驅俗駕終何適，不闢愁門却未甘。難把長繩繫春日，若非觴斝更誰堪。
立夏後大熱偶書 白子儀
朱輅初聞建赤旗，綠楊猶囀舊黄鸝。和風駘蕩無三月，炎氣憑陵又一時。飄去餘香花襯屐，覆來濃蔭葉成帷。秋光只在前山裏，不日凉襟却共披。
端午書事 白子儀
火雲方熾又風薰，誰柅天邊午日輪。靖郭所生爲貴子，靈均已死作忠臣。朝衣耻立雞爭地，賓幄難量狗盜人。休語前書憂喜事，浴蘭角黍是良辰。
暑伏偶書呈端祖抑之 白子儀
歲時三伏每相承，雨汗居人因不勝。況是五絃均長養，何須六幕苦炎蒸。中乾願沃仙盤露，上賜堪加凌室冰。安得天風破煩溽，釋然羣動返清澄。
初伏後偶書呈抑之 白子儀
炎天三伏經初伏，火烈石焚疑此時。鈎带已逢瓜入座，扶疎還愛樹成帷。良田廣宅富家事，萬壑千巖逋客期。顧念宿心俱未適，但慚種種鬢垂絲。
西歸中秋夜宿三泉寄仙之公南 白子儀
日涉征塗信馬前，鴻飛時節幾懷賢。青山漸向故園近，皓月更臨歸驛圓。四乘光榮慚太子，一簞窮陋本顔淵。江臯上客紅蓮幕，猶荷明恩未棄捐。
景孫八月十四日惠酒 白子儀
金甕蘭英見貺時，桂輪猶惜一分虧。未知望夜誰同賞，先喜醉鄉今有期。飛蓋正懷曹子建，登樓何待庾元規。薄帷長簟忘秋興，且洗清塵舉淥巵。
除夜呈抑之 白子儀
逸景運寒燠，良辰徒送迎。冬權訖昏暮，歲籥改黎明。華髮任疎颯，宿心無變更。唯憑一樽酒，時得慰勞生。
耆英會詩二首  其一 劉几
司徒碩德今無比，太尉殊勳固絕倫。偶以暮年陪盛宴，喜將白髮照青春。八公有穢山空著，四皓當衰心且伸。元老相望疎迹在，不應此會媿前人。
耆英會詩二首  其二 劉几
制舉省元推二相，龍頭昔日屬宣猷。人間盛事并遐算，一席幾盈九百籌。
耆英會詩 馮行己
書稱五福壽爲先，有德人方得壽延。自媿櫟樗非遠器，誰應齒髮亦遐年。立身官未三公貴，推老名陪二相賢。喜把衰容模梵宇，慚無纖效勒燕然。當時遭遇承陶冶，今日光榮預燕筵。從此洛城增勝概，又新重作畫圖傳。
讀元顔二公中興頌碑 陳統
中興碑頌□崢嶸，三百年來蠹不生。湘水無窮流善價，□山長在聳高名。文傳幼婦詞原贍，翰灑崩雲筆力精。按部艤舟思訪古，拂塵珍賞眼偏明。
經浯溪元次山舊隱 陳統
次山曾此隱，溪壑水清漪。廢宅羣山合，高名千古垂。修篁森釣渚，樂石聳豐碑。唯有喬林色，蒼蒼似昔時。
靈峰院 湛俞
禪林瀟灑倚危巔，稅駕登臨思豁然。萬里碧光晴望海，一堂幽響夜聽泉。寒龕能卧清凉地，古洞雲歸黯淡天。好景自嗟吟不盡，擬憑圖畫寄詩仙。
建茶和羅拯韻 湛俞
御茗毓何峰，煙嵐十二重。玉泉新吐鳳，金餅五盤龍。
句  其一 湛俞
茉莉曉迷瓊檻白，荔枝秋昳綺筵紅。
句  其二 湛俞
人在蓬壺頹白玉，地連兜率布黄金。
澄虛亭 徐良佐
一溪水浸羣峰綠，瀲灧長湖澄數曲。波光如練映危亭，倚檻最宜凝遠目。亭前日日舟人行，千里萬里風帆輕。長汀回首望不盡，接天嵐氣何其清。隔溪南下乾元路，古松峭拔藏禪宇。餘不祠前千尺潭，昔有靈龜曾左顧。時遷歲改名獨存，德清從此民俗淳。山奇水秀冠南國，是處疑有桃花源。過橋稍轉十餘步，家家相向開朱戶。大都川澤氣多寒，時時猛點菰蒲雨。晚來忽霽涼意新，一片兩片歸巖雲。惆悵王維不在世，把筆欲畫今無人。老夫歌詩久不作，對此吟情豈宜薄。簿書推去試新吟，眼前好景難道著。城中美酒斗十千，浦口魚肥賣得錢。夜深却羨漁翁樂，醉飽溪心明月眠。
題招提院靜照堂 王異
珍重慧空營妙隱，標題靜照作佳名。新堂復勝牛車樂，舊閣如拋火宅縈。萬慮根源塵外息，一軒景物鑑中明。夜深宴坐心虛寂，檀蕙烟微風月清。
自然亭 張徵
久雨妨漁復滯樵，自然亭上一逍遥。萬緣不自閑中起，百事唯于睡裏消。老去自知如蠛蠓，病來誰悟似芭蕉。愛名之世忘名客，幸有山林舊市朝。
書故三司副使陳公亞之詩軸後 張徵
破錦囊開玉振金，舍人胸次右丞心。爲時黼藻衣冠藪，與國丹青翰墨林。慷慨似誰雙舞劍，風流隨處一歌琴。燕貽苦志追先烈，子夏何須論淺深。
書懷呈江陰軍 裴若訥
男兒憂道不憂貧，匣有焦桐篋有文。却訪姑蘇臺下隱，滿船明月一溪雲。
江陰絕句 裴若訥
紫蓴江上是吾家，一葉扁舟一釣車。何必陶公種魚法，雨汀烟渚盡生涯。
句 裴若訥
漁人借問去何處，白酒香甜紫蟹肥。
題曲水閣 邵必
鑿石得春渠，波環閣勢孤。新痕漲微雨，遠碧注平湖。士俗山陰舊，風光洛曲殊。回眸見危嶺，憑檻有驚鳧。墜蕊浮旋瀨，疎篁蔭疊櫨。人閒多拾翠，魚樂半依蒲。河朔誰觴友，沂津昔詠儒。遺芬知未泯，遊蓋此爲娛。
送程給事知越州 邵必
我嘗淮上送君行，前日郎官此日卿。一道清風新使節，萬家和氣舊民情。西山藥味迎秋熟，同浦波光照物明。佳景多才雅相值，高吟應未負平生。
題錢公輔眾樂亭  其一 邵必
海邊民物鮮歡娛，太守經營與眾俱。園圃新陰多杞柳，池塘生意足魚蒲。長空不礙高飛鵠，淺水兼容短脛鳧。此樂有誰知我趣，歸來紅旆日西晡。
題錢公輔眾樂亭  其二 邵必
城外千帆海舶風，城中居市苦憧憧。幾生佳景爲民老，一日賢侯與我同。道上槐陰連帟翠，水邊人面照花紅。寄言樂有時還盡，徒見甘棠憶召公。
句 邵必
素壁鑱詩尚未泥。
和陳述古仙居巖老堂詩 崔黄臣
牀頭數卷書，足以樂樵漁。眾謂衣冠傳，自同巖谷居。潛心富仁智，育德審盈虛。刺史如相訪，淵明有舊廬。
鼓角山 吳世延
黎明騎馬出城閫，鼓角山前訪故人。白水一陂浮鶴背，青田千里疊虬鱗。
和孔司封題蓬萊閣 沈紳
三山對峙海中央，高閣新題紫翠房。玉鉉相君頒瑞地，金貂仙子挂冠鄉。雲隨步武鼇頭穩，風滿中裾鶴背涼。吸盡流霞不知醉，直須乘月據胡牀。
送程給事知越州  其一 沈紳
天街雨歇槐飛花，鎮東新府腰青緺。曉排閶闔辭玉皇，肅齋先過文德衙。赤墀再拜升東塗，赭袍前對明朱霞。公行早爲上所器，恩言褒寵何光華。翰林紫微文章公，歡然惜去宴頭加。東堂西府爭落筆，詩艷萬丈靈星槎。行周四方心尚壯，勁氣晚節開胡沙。東南便鄉久思歸，翠巖白水得地嘉。秋風鱸魚正鮮肥，旗鼓滿城看過家。吾鄉禹功有餘烈，舊俗質厚民不譁。比年天時苦荒札，大資公已勤櫛爬。行當下車鎮清和，仁賢相繼自足夸。蓬萊到日望三山，海波浸眼窮天涯。酒濃詩豪真樂都，莫爲畫船留若耶。公才甚高宜大用，歸來禁鼓聽新撾。
送程給事知越州  其二 沈紳
千兵督府占樓居，刻鎖君門一夕虛。爲厭承明新遞直，却探禹穴舊藏書。家頭鼓角聞初近，座上湖山畫不如。一道政清貔虎肅，四星密拱紫微車。
題寒亭山壁 沈紳
元子此始來，大暑生凍骨。名亭陽崖角，高文猶仿佛。我行冰雪天，噤語揖風物。銀江走碧漲，九疑抱雲窟。它年名不磨，至者戒無忽。
送程給事知越州 褚珵
元稹唐朝輔相材，全家曾住小蓬萊。公今得請爲藩去，事異當時謫宦來。雅意未應亡魏闕，歸心且喜過蘇臺。茂林修竹仁風動，紫蟹黄柑宴席開。聽訟初承召公後，遞詩須繼樂天才。政成不待三年報，入告謀猷豈晚哉。
謝王介甫 薛利和
一路生靈陡頓貧，廟堂康濟豈無人。君王若問茶租日，請把茶租乞與人。
文惠公獨遊亭 薛利和
軒檻前臨一水湄，此亭誰見獨遊時。春風坐處無人伴，秋月行來有影隨。文酒等閑辜會友，溪山贏得自裁詩。城東老屋今仍舊，當日高蹤孰可追。
韓亭 薛利和
嶺脊孤亭勢倚雲，前臨城邑後荒村。八千里外人歸久，四百年間木尚存。直北惡溪泉滾滾，落南瘴海霧昏昏。先生偉績傳青史，萬古民懷逐鰐恩。
西湖亭 薛利和
一泓泉色漲漪漣，竊號西湖幾百年。泛出芰荷錢萬疊，洗開楊柳眼三眠。雪鷗卧聽禪僧磬，錦鯉行驚釣客船。若比錢塘江上景，欠他十里好風煙。
句 薛利和
傍人笑我無藍袖，今日朱衣嶺上歸。
遊勝法寺兼簡深公 陸綰
道旁有古寺，巋然聳梅林。邇來衣褐徒，包禍歲月深。埋伏狡兔穴，嘯聚惡木陰。安得智慧劍，力斬奸邪心。吾師曹溪流，所在人依欽。郡邑兩交疏，來發雲雷音。初如碎瓦礫，乃見真球琳。瞽者破其瞽，瘖者破其瘖。有若鸞鳳巢，無復鴟鴞禽。嗟予困吏役，海岸宜投簪。扁舟扣禪戶，清風滿衣襟。高論松桂間，爲師揮玉琴。
題招提院靜照堂 聞人安道
清虛結宇卜新居，寂靜標名欲性純。直向萬緣無斷處，應爲一念不生人。風幡震動殊非鬧，水月澄明未是真。宴坐經行惟此地，箇中消息與誰親。
句 聞人安道
秋浦澄明郡境清，天然巖岫作南屏。
游碧落洞 李京
賞景塵囂外，放懷岑寂中。寒崖映流水，古檜生清風。坐有琴酒樂，路非車馬通。何當遂初志，來此期芝翁。
刻浯溪石上 柳應辰
浯溪石上大江邊，心記閑將此地鎸。自有後來人屈指，四千六百甲寅年。
浯溪 柳應辰
不能歌，不能吟，瀟湘江頭千古心。
石角山 柳應辰
□□□□山幾重，與君吟望意無窮。當時共指白雲外，今日獨行青嶂中。案牘暫休聊自適，籃輿乘隙若爲同。九嶷秋約心先到，巖月斕斑桂子紅。
范陽同年示及零陵三題率然爲答甚愧妍唱 火星巖 俞希孟
信美真靈宅，呀然洞府通。皇家尊盛德，南夏享陰功。廟貌鄰炎帝，峯名比祝融。遊人思所謂，無獨愛嵌空。
范陽同年示及零陵三題率然爲答甚愧妍唱 朝陽巖 俞希孟
旭日多橫照，幽巖得粹華。次山名此地，瀟水匯其涯。峭壁生雲葉，危根濺浪花。終携羨門侶，晨坐嚥東霞。
范陽同年示及零陵三題率然爲答甚愧妍唱 澹山巖 俞希孟
巖腹潛雲構，清涼十畝間。天留盤古穴，人識寶陁山。壞像煙嵐濕，高僧歲月閑。聖時無遁客，佳境付禪關。
句 俞希孟
若把東閩比西洛，可將陳紫敵姚黄。
三巖詩 火星巖 盧臧
巖扃瞰羣阜，疇昔道宮隣。熒惑標名舊，浮屠締構新。石寒長滴乳，池潤不生塵。吾到期深入，虬蛇勿噬人。
三巖詩 朝陽巖 盧臧
瀟湘峻岸傍，巖穴號朝陽。全會江雲勢，先分海日光。高深驚險易，冬夏返溫涼。誰肯棄塵世，探窮仙者鄉。
三巖詩 澹山巖 盧臧
誰開仙窟宅，非與眾巖儔。樹響晴翻雨，嵐涼夏變秋。禽靈啼復斷，雲怪吐還收。深羨羣僧住，嗟予莫少留。
和 沈遜
一自曾經別，於今歎索居。善交思柳惠，多病是相如。官下頻無況，天涯每得書。舊懷長惋歎，此會合躊躇。曉露生蘭苑，秋風動鱠魚。蕭然林野性，與世轉爲疏。
和趙閱道遊海雲山 霍交
山深藏古寺，旁枕舊方池。鼓響揭雲外，石探從水涯。使旌遊不倦，瑞麥獻相隨。事簡民同樂，歸心莫競馳。
和趙抃賦新繁周表權如詔亭詩 白贄
亭名詔語密相沿，須信從來教義全。肯構嘗探詩禮業，出綸特表父師賢。早安素履知文富，晚服朱衣稱賞筵。不是韋家專講學，豈聞旛戟到門前。
游琅邪寺 周圻
杉松夾道綠森森，古寺尤欣結客尋。殿閣長時異香滿，亭臺佳處白雲深。清泉迸石落寒谷，幽鳥避人穿茂林。緩步閑看舊題詠，盆池蓮葉幾浮沈。
香山寺 韓綜
信馬盤桓上碧穹，雲埋松翠梵王宮。老僧細說禪機話，深會菩提色即空。
三賢詠 李覯
魯連誓蹈海，夷齊甘采薇。秦王不得帝，周武終見非。輕死議萬乘，强哉三布衣。凡人期貧賤，貧賤豈易欺。
和蘇著作麻姑十詠 魯公碑 其一 李覯
他人工字書，美好若婦女。猗嗟顔太師，赳赳丈夫武。麻姑有遺碑，歲月亦已古。硬筆可破石，鐫者疑虛語。驚龍索雷鬭，口唾天下雨。怒虎突圍出，不畏千强弩。有海珠易求，有山玉易取。唯恐此碑壞，此書難再靚。
和蘇著作麻姑十詠 魯公碑 其二 李覯
收藏在天府。自非大祭時，莫教凡眼覷。
和蘇著作麻姑十詠 七星杉 李覯
五行興萬類，有象皆在天。如何彼杉樹，反更侔星躔。予思古昔意，欲媚茲山巔。草木尚有斗，人物誰非仙。栽培自何代，衰老今多年。大旱不減翠，涉春無益鮮。生當好世界，過盡閑雲煙。房心欲布政，柱石安可捐。
和蘇著作麻姑十詠 煉丹井 李覯
丹竈久已毀，井泉空獨存。此地非常地，今人非昔人。我願刀圭藥，輕舉朝明宸。一言洗天日，萬物歸陽春。羣仙誰嫉妬，使我身漂淪。俯視廢井水，欲飲礙荆榛。徘徊片雲下，泣涕霑衣巾。少壯幾何時，且醉樽中醇。
和蘇著作麻姑十詠 玳瑁石 李覯
前有縣大夫，取此石爲器。囂然夸謂予，材與工俱美。如何爾鄉人，器用曾莫備。無乃居荒陬，俗鄙不喜事。答云此石堅，攻磨動時歲。官用錢出民，民用錢出己。出民官不知，喜事誠可貴。出己乃傷財，誰能不惜費。大夫聞此言，如有所忿戾。今君倡是詩，敢以報嘉惠。
和蘇著作麻姑十詠 秦人峰 李覯
秦法雖甚苛，秦吏若猶拙。山林不數里，俾爾逃得脫。予觀後世事，政役火烈烈。苟非爲鬼神，何計避羈紲。師皇今在御，百事咸均節。常披詔書意，苦念生財竭。誰能將順者，所望在賢哲。無使峰中人，笑我民屠裂。
和蘇著作麻姑十詠 流杯池 李覯
幽居久不樂，心死如濕灰。聞言山有池，仙客曾流杯。披衫向西坐，欲望無崇臺。何當命遊宴，盡聚不羈才。顧恐狹隘地，未足開吾懷。仰手斸河漢，决向天南來。移舟復轉嶽，壅遏成環迴。橫持北斗柄，量盡酒星醅。箕踞接下流，一歃空千罍。八風助吟倡，萬怪供嘲諧。醉來散髮卧，蠅聲視霆雷。冷笑勢利子，茫茫塵土堆。
和蘇著作麻姑十詠 碧蓮池 李覯
碧蓮何歲開，我時不得見。于今到池上，只有紅蓮綻。紅蓮非醜惡，物以多爲賤。阿蠻雖解舞，不見真妃面。
和蘇著作麻姑十詠 虎跑泉 李覯
虎跑本何爲，彼將對以臆。有如大丈夫，卓爾抱剛直。盜泉既不飲，譖人亦不食。山中小禽獸，何足勞捉搦。勇氣無所泄，爪地成遺迹。地神嘉乃誠，水源如開闢。尋常竊六畜，夜傍人牆壁。是與豺狼同，聞此宜慙色。
和蘇著作麻姑十詠 丹霞洞 李覯
山西十數里，乃是丹霞洞。直上窮雲霓，中寬入罌甕。紅塵生不識，明月手可捧。人家千里庭，泉源六月凍。風雨氣勢惡，草木精神竦。靈物少形見，仙官何職貢。欲緣易厭倦，世事足愁痛。寄語松上鶴，他年期一控。
和蘇著作麻姑十詠 葛仙壇 李覯
仙翁猶在時，壇上何設施。仙翁一去後，夢草空離離。下士固大笑，言者多不知。嗟嗟天壤內，共是枯魚池。
穫稻 李覯
朝陽過山來，下田猶露濕。餉婦念兒啼，逢人不敢立。表黄先後收，斷折傴僂拾。鳥鼠滿官倉，于今又租入。
哀老婦 李覯
里中一老婦，行行啼路隅。自悼未亡人，暮年從二夫。寡時十八九，嫁時六十餘。昔日遺腹兌，今茲垂白鬢。子豈不欲養，母豈不懷居。繇役及下戶，財盡無所輸。異籍幸可免，嫁母乃良圖。牽車送出門，急若盜賊驅。兒孫孫有婦，小大攀且呼。回頭與永訣，欲死無刑誅。我時聞此言，爲之長嘆嗚。天民固有窮，鰥寡實其徒。仁政先四者，著在孟軻書。吾君務復古，旦旦師黄虞。赦書求節婦，許與旌門閭。繄爾愚婦人，豈曰禮所拘。蓬茨四十年，不知形影孤。州縣莫能察，詔旨成徒虛。而况賦役間，羣小所同趨。姦欺至骨髓，公利未錙銖。良田歲歲賣，存者唯萊汙。兄弟欲離散，母子因變渝。天地豈非大，曾不容爾軀。嗟嗟孝治王，早晚能聞諸。吾言又無位，反袂空漣如。
寄懷三首  其一 李覯
鳥獸死有用，羽角筋革齒。輦輓入工師，飾作軍國器。玉食白如瓠，暝目已腐穢。生者不敢留，埋藏與螻蟻。百年富貴身，孰若鳥獸類。唯有令名人，終古如不死。
寄懷三首  其二 李覯
根生但爲松，翼飛但爲鳳。王侯尚可輕，道義本來重。癡兒似婢妾，寸步矜恩寵。傍人忍笑時，佯把衣袪弄。
寄懷三首  其三 李覯
齪齪復齪齪，淺謀同燕雀。不思明日憂，但取今日樂。俗儒抱書卷，未去眼中膜。誰將古人淚，更爲今人落。
避暑 李覯
富貴責且重，慙耻心如何。貧賤事易了，飽煖幸已多。大熱火天下，虛堂枕山阿。拔俗嫌人影，考古分賢科。潄冷齒雙噤，飲香顔半酡。一跣或移日，遇狂還自歌。去就各有志，彼此無相訶。原憲豈嘗病，賜也徒來過。
喜雨 李覯
人皆喜膏澤，我獨憂豐年。歲凶已賤糴，年豐安得錢。賦役忽驚駭，倉廩甘棄捐。銖銅苟可換，富賈寧我憐。歸來官事了，相弔柴門邊。農夫未盡死，穀價應常然。王心幸仁聖，分職當忠賢。謂穀賤爲美，咄咄無欺天。
送上官直 李覯
失意多怨尤，有誰能自知。遊人務乞丐，之子唯求師。成名在積善，干錄先闕疑。根本苟深固，春風諒無私。
題昱師房三笑圖 李覯
高僧不出院，屏畫三笑圖。客子倦遊者，欲去復踟躕。古人骨朽不可追，今人相見如古時。人間觸事入吾笑，何必門前有虎谿。
寄祖祕丞 李覯
我本山田人，好尚與衆異。平生重交遊，所得國無幾。昨者應茂才，西行覷朝美。時當慶曆初，選舉實多士。茫茫帝王州，栖栖遠行子。携錢賃破屋，乞火蒸陳米。鞍馬到即賣，僮僕癡難使。有時造公卿，努力向廛市。數步則一歇，長吁乃能起。衣冠信質野，言語欠婉媚。閽人顧之笑，將命見而避。往往得所請，蹌蹌向前跪。何能剖懷抱，浪自慕尊貴。貴人如天神，喘息生雲氣。野夫等麋鹿，芻豢非所冀。歸來坐空窗，惆悵夕不睡。塵埃滿鬚鬢，臭惡入口鼻。業已辭吾親，中道豈可廢。僶俛待報聞，愁憂遂經歲。二年正月晦，閑房適假寐。有奴來啄門，手披擇之刺。承命驚下牀，赤脚誤穿履。從來未識面，只是聞高第。名顯宦且達，見我當何爲。再拜請就席，熟視知可畏。昂昂貌甚古，崖石掀氛翳。渾渾氣其和，璞玉無芒銳。高談貫先哲，雅意在茲世。昔人相遇間，一言猶合契。今吾於擇之，寧假再三計。自此習往還，中心蔑疑貳。如熱息廣厦，如饑享盛饋。君授南康守，舟維蔡河涘。我館汴之陰，前去路則邇。時時結帽带，踽踽尋英軌。衆人嬌綺羅，相對紉蘭芷。朱絃自三嘆，笑殺彼鄭衛。王命有期日，都門一反袂。君行劇鴻軒，我處近匏繫。曠日及孟秋，皇慈始收試。崇崇九門開，窈窈三館祕。主司隔簾帷，欲望不可跛。中貴當棖闑，蒐索徧靴底。呼名授之坐，敗席鋪冷地。健兒直我前，武怒足防備。少小學賢能，謂可當賓禮。一朝在檻阱，兩目但腭眙。捉筆析所問，移時數千字。讀書取大者，纖悉或靡記。炙背雖自奇，寧當至尊意。龍馬騰天衢，駑駘合羞死。量才與揣命，坦蕩更何事。振衣託歸舟，河流迅弧矢。淮清江且平，踰月在枕几。及過廬山南，聞君初布治。船檣既入岸，馬首已來暨。迎我到府署，相見共欣喜。嫩橘摘千苞，肥魚斫千尾。蕭晨徹骨清，佳境邀人醉。高會雖暫歡，故園當速至。草草成別愁，悠悠渡湖水。是時東方曙，俄然北風厲。陽烏畏威逃，江神以儒戲。氣象斗不同，波濤大可悸。長帆張欲裂，孤舟蕩無倚。或從玉井出，或自銀山墜。篙工斂手立，脈脈無窮淚。從者閉目坐，嗟嗟不敢視。我時撫牀歌，分作長江鬼。所恨生劬勞，不孝而已矣。禍福果無妄，險難行可弭。脫身得平康，引領望鄉里。厥後過浹日，幸得見維梓。入門何怡怡，饌具有甘旨。稚女能紉針，驕兒徧生齒。芟除閑草萊，疏通舊沼沚。吾廬可終焉，生計由此始。郡守方仁賢，學宮盛脩理。踵門致勤恪，命我論經藝。麻衣何紛紛，鄉人子若弟。不唯務章句，所欲興禮義。施爲有本末，動靜有綱紀。蚤與鷄同覺，夜與月相值。孳孳忘飲食，𪛊𪛊在文史。時附南康書，或逢北來使。尺素雖滿前，話言難到耳。殆及三年冬，聞君受朝寄。名稱按刑獄，勢可平冤滯。故人漸大任，賤子差自慰。軒車日已遠，翰墨益難致。薄命良可傷，降災渾未已。是年之季冬，舉家纏疫癘。老母尚委頓，微軀蓋螻蟻。形骸非我有，魂魄與心離。權柄在鬼物，功力非服餌。曉突誰能炊，午關猶未啟。荏苒再周月，幸會天不棄。春風動枯槁，甘雨澆根柢。行行夏交秋，吉微凶不替。高堂何戚戚，疾病日攢萃。一夕脾臟間，發泄不復止。詰朝問無言，目瞑口齒閉。號呶諸兒孫，雜沓大鼎沸。嗟哉當彼時，誠恐弗可諱。醫師相急熱，巫覡兩經緯。藥草極酸辛，法術殫怪詭。薄暮乃復蘇，踰旬僅知味。方茲戀庭闈，旋已對獄吏。試言其所由，內省亦無媿。有人同州閭，發迹自徒隸。竊被儒衣裳，曾亡小材技。突如游京邑，欲以干明叡。朝家焉可欺，羈旅謀自濟。乃造黄紙書，便取青袍衣。乘船歸南方，斂板謁當位。自言章奏奇，因藉宦官勢。詔文降自中，宰府不預議。既云能占天，且曰善興利。江淮一經過，郡府十不啻。到處爭逢迎，莫能思處置。轉運苦愛奇，得之如國器。故使按坑冶，庶可展才智。小人靡忖度，假寵愈放肆。行符索吏卒，圈印發傳遞。閻閭望塵拜，州縣從風靡。遮道結繒綵，鋪筵塞珠翠。車騎前後呵，給使數百指。何者爲典刑，獨自誇爪嘴。在昔秦無人，繞朝贈之箠。繄我非聾瞽，碌碌寧不耻。作書貽諫官，姦詐患不細。有詔令逮捕，按驗取真僞。是夫知計窮，誣我以罪戾。上官猶眩惑，準例皆拘係。幽幽圄犴中，憤憤爭競裏。周旋二十日，乃克見巧敝。畫地尚不入，業棘曷可寘。惟茲謝吾母，幾不全髮體。教道亦難行，凡庸豈同志。吁哉養英才，徒以釣積毀。篋書歸敝廬，庠門任蕪穢。去年仲夏後，盛暑若火熾。郊園有餘爽，蔬果聊可嗜。時復觀田疇，畢力奉耘籽。人生但飽暖，此外皆淫侈。思君非一日，欲去無雙翅。俄聞遷黄州，又說丁喪制。古來聖與賢，誰不遭醜詆。蜀日駭狗犬，夏鼎愁魑魅。人壽有短長，孝子謾憂思。滅性經所貶，節哀禮爲是。矧夫王佐才，簡在唐虞際。揚名以顯親，報德豈不韙。加飯苟如願，蒼生猶有恃。適時匪我長，不朽乃所擬。道義果弗充，富貴反爲累。回憲本無官，桀紂焉得此。俗子但相非，吾心已居易。近者游葛陂，念君在衰枲。作詩布幽懷，讀之勿嗤鄙。
名男曰參魯以詩喻之 李覯
孔門有高弟，曾子以孝著。求諸聖人言，尚曰參也魯。才敏誰不願，顧恐難荷負。苟無德將之，何益於父母。昔如吳起者，善兵惡孫武。齧臂游諸侯，親喪哀不舉。楊彪有子脩，器能頗可取。一旦以罪誅，舐犢徒虛語。吾生本薄祜，略無兄弟助。及汝又一身，不絕如線縷。祖母唯汝愛，無異所生乳。寧止託祭祀，亦欲興門戶。伎倆勿求名，適時乃有補。計盧勿尚巧，合義乃可處。持重尚寡過，摧剛庶無懼。內以保家族，外以揚名譽。高山在所仰，今人豈殊古。參魯爲汝名，其字曰孝孺。
女色無定美贈卿材 李覯
女色無定美，寵至美則多。士才無定稱，用顯稱已過。長安小家子，粲粲秋池荷。性慧不覺耻，母憐不如訶。出戶一囊麝，見人雙眼波。情動笑難止，語嬌音屢訛。都人口如沸，觀者踵相摩。因緣幸充選，恩澤成偏頗。少費萬金珠，一呼千綺羅。佯愁慘白日，猛唾傾天河。東鄰有賢女，春綠涵脩蛾。花艷不栽翦，玉光無切磋。自小固聞禮，藏頭豈知他。親戚尚未見，媒官當奈何。過時誰訪問，生世就蹉跎。豈不有配偶，市里或山阿。豈不有奉養，舂饎與機梭。列女不得傳，樂府無人歌。容華日衰落，涕泣坐滂沱。富貴易脩飾，貧賤多笑呵。柳下無仲尼，小官終滅磨。進退在勇决，遲疑兩皆蹉。退當事奇偉，夙駕追雄軻。進當取勢位，健筆爲干戈。胡然守一節，獨自埋隨和。
江亭醉後 李覯
平生尚倜儻，壯大苦摧折。主人能結納，佳境爲鋪設。渺㵿東江來，谽谺暮雲裂。倡女稍多藝，市酒且供啜。俠氣復何聊，心朋幸相悅。解冠從放蕩，大呼誰輓掣。咄哉千里足，嗟呼三寸舌。海物喚龍取，天葩令鬼折。艷唱聲非雅，戲談理當譎。帷房笑私昵，閭巷嘲瑣屑。更鼓莫催睡，夜風讒去熱。俗士鮮大志，于今重小節。內行豕在泥，外貌犬伏紲。吾儕古豪傑，方寸浴日月。被謗肯自疑，爲歡顧猶拙。放飯彼不慙，使我無齒决。
寄章友直 李覯
人生何足貴，貴在天資秀。譬如沙石間，金玉豈常有。有才不善用，多爲淫邪誘。嗟哉棟梁材，往往厄樵手。章子吾不識，美在衆人口。如何材藝多，四十無所守。所守者何爲，非貴亦非富。古今聖與賢，歷歷垂星斗。景行苟有成，進退無一繆。不能功天下，尚可名身後。百年隨飄風，白髪勇未鬭。良時且不反，飲恨唯尸柩。無謂學已足，大海難掬漱。無謂過可文，希珍尚磨垢。智者當自知，既往誠何咎。西子蒙不潔，見者掩鼻走。惡人幸齋戒，上帝必孚祐。相如竊妻逃，犢鼻從沽酒。一朝賦上林，在漢爲稱首。努力念前哲，吾言非子詬。
中春苦雨書懷 李覯
春秋書大雨，三日已爲霖。如何方春時，終月常積陰。淙空若泉瀉，盪地成淵深。曾無晝夜別，顧恐山嶽沈。疑是天上河，底漏不可禁。傍無女媧石，欲補難爲針。又疑坎宮水，陽曜所不臨。何等大鬼物，戲把北斗斟。誰籠三足烏，冷卧空桑林。勾芒失權柄，羞耻啼盈襟。枉殺幾樹花，恣許泥土浸。或云天有意，欲使誅荒淫。田穀彼何罪，芽穎當森森。一粒且漂溺，不啻千黄金。路絕吊客行，餒我憂巢禽。風聲怒打屋，寒氣獰穿衾。況我出山遠，久次茲江潯。嗟嗟歲月晚，悠悠金玉音。無聊但詼笑，有得還歌吟。莫怪旅愁甚，旅人千萬心。
弋陽縣學北堂見夾竹桃花有感而書 李覯
暖碧覆睛殷，依依近朱欄。異類偶相合，勁節何能安。同時盡妖艷，無地容檀欒。移根既不可，潔心誠爲難。外貌任春色，中心期歲寒。正聲尚可聽，誰是伶倫官。
孤懷 李覯
智者在不惑，君子貴知幾。彼昏有耳目，無能辨是非。蜀犬盡鳴吠，羲輪自光輝。古人不可作，垂涕沾吾衣。
讀韓文公駑驥篇因廣其說 李覯
主人渴良馬，僕夫念駑駘。行遲追易及，力少牽易來。時聞千里足，百箭攢其懷。主人雖欲買，衆口大悠哉。
送陳次公茂材 李覯
俗人無心胸，貴僞不貴誠。口吻當文學，犇走成名聲。之子出蒿萊，行潔業且精。中美未外發，樸質亡華英。持此嚮廣衆，詎免笑與憎。况復覓薦舉，路險豈易行。所願天命泰，因之主者明。牙絃一鼓時，鍾子耳必傾。
蝦蟆 李覯
蝦蟆爾奚爲，閤閤攪人耳。在官不爲官，在私無私事。徒將一寸口，日夜相鳴吠。豈能劖語言，且欲譟夢寐。何者孔稚珪，愛之如鼓吹。誰論正與淫，各自有知己。
惜鷄詩 李覯
吾家有鷄母，乘春數子生。生來踰六旬，互覺羽翼成。其母且再卵，逐之使離散。衆雛既不來，一子獨戀戀。戀戀不肯離，逐之終不移。母行無險易，唧唧相追隨。卵生亦云足，母伏窠中宿。厥子苦無依，攀背如悲哭。窠中母所安，忍渴復忘餐。子於背上卧，不捨須臾間。我時見之喜，異類能如此。因欲觀其終，其終諒何似。一朝大長成，乃知牝牡情。膨脝娠在腹，漸見東西行。行行求飲食，欲以助生息。卵出子還多，養子何勞役。朝啄荆草林，暮爪汙泥深。昔時隨母意，今作愛雛心。雛生誠可愛，母老寧忍背。物性乃不常，使人心歡慨。物類本無知，無知孰責之。斯鷄與衆異，酷似有天資。天資以仁孝，變更何太早。况彼本無知，血毛安足道。萬物靈者人，孰不念其親。少艾與妻子，所以奪吾真。五十慕父母，虞舜稱稽古。埋子得黄金，邇來唯郭巨。古人往莫追，言之淚沾衣。斯言足自警，題作惜鷄詩。
日出吟 李覯
日出百鳥喜，覊人懶舉眸。長恨年光緩，祿養未可求。若至年光過，高堂又白頭。羲和君有知，奈我心悠悠。
聞女子虐疾偶書二十四韻寄示 李覯
昨日家人來，言汝苦寒熱。想由卑濕地，頗失飲食節。脾官驕不治，氣馬癡如絏。乃致四體煩，故當雙日發。江南此疾多，理不憂顛越。顧汝僅毀齒，何力禁喘噎。寄書詰醫師，有藥且嚼啜。方經固靈應，病根終翦滅。但恐祟所爲，嘗聞里中說。茲地有罔兩，乘時相罥結。嗟哉鬼無知，何於我爲孽。我本重脩飾，胸中掬冰雪。禍淫雖甚苛，無所可挑抉。疑是饕餮魂，私求盤碗設。盡室唯琴書，何路致葷血。無錢顧越巫，刀劍百斬决。徒恣彼昏邪，公然敢抄撮。吾聞上帝靈，網目匪疎缺。行當悉追捕，汝苦旦夕歇。慈愛早有加，憶念今逾切。塵勞差可畏，歸計又云輟。所生能劬勞，祖母矧聰哲。羸卧縱未蘇，撫視諒非拙。勉勉多自安，風來信勿絕。
讀史 李覯
子長漢良史，筆鋒頗雄剛。惜哉聞道寡，氣志苦不常。心如蟲絲輕，隨風東西揚。一事若可喜，不顧道所長。公言絀原憲，俠賊乃爲良。仁義謂足羞，貨殖比君王。黄老先六經，斯言固猖狂。吁嗟夫子沒，兩觀無刑章。予懷班孟堅，駁議何洋洋。傳與後世人，慎思其否臧。
和育王十二題 金沙池 李覯
遥聞金在沙，知是虛名號。世人方競奢，何茲有遺寶。
和育王十二題 佛迹峯 李覯
佛迹空在茲，佛心無處所。尋迹以求之，似學邯鄲步。
和育王十二題 七佛石 李覯
萬物雖散殊，孰非道之體。何必石岩岩，方疑金色臂。
和育王十二題 袈裟石 李覯
梵教一來東，羣心日歸向。土石至無情，也作披緇狀。
和育王十二題 明月臺 李覯
月色固無改，臺基亦不壞。嗟哉翫月人，古來誰更在。
和育王十二題 石屏風 李覯
形模皆自然，樹立豈人力。松影與秋光，掃成真水墨。
和育王十二題 靈鰻井 李覯
田苗自枯槁，井鰻人所禱。若教龍有靈，此魚何足道。
和育王十二題 供奉泉 李覯
璘師鑿此泉，晨夕奉親老。因知達者心，豈嘗離孝道。
和育王十二題 育王塔 李覯
嘗聞有爲法，佛說如夢幻。胡然窣堵波，香花耀凡眼。
和育王十二題 八角殿 李覯
晉後千百年，茲殿儼如昔。梵宇若皆然，應須省民力。
和育王十二題 晉年松 李覯
典午既陵夷，羣材共淪謝。唯有青青松，于今被王化。
和育王十二題 重臺蓮 李覯
長疑佛界中，天女來行樂。爲怕山風寒，仙衣盡重著。
美女篇 李覯
繁霜毒春木，花開苦不早。愚夫擇利婚，美女貧中老。曷不冶顔色，門前車馬道。閨房有禮文，自衒誰言好。俗態競朱粉，古心慕蘋藻。所期君子恩，卒以慰枯槁。
苦熱夜 李覯
熒熒背明燈，黯黯垂疎帷。階庭豈不好，蚊蟲苦相期。壞扇無清風，暗樹多斜枝。屈指出泉侶，寂寥空所思。
丐僧 李覯
靡靡步康衢，喋喋問流俗。誰將今日財，願易來世福。休論身善惡，佛眼重金玉。
閔俗 李覯
君門若無祿，陳編孰能讀。公庭若無法，穢德誰不足。煦煦儒者言，沈沈小人腹。傷心勿復道，拂絃寄清曲。
感歎二首  其一 李覯
世常羞貧賤，貧賤非我羞。道成不見取，貧賤誰之由。陛楯擁堯舜，廊廟居伊周。面對豈無說，咫尺路阻脩。浮雲關太虛，白日光逆流。嗟爾臨人者，蔽賢天所仇。
感歎二首  其二 李覯
得志萬罪消，失志百醜生。誰云王路寬，枯槁不敢行。出言到口角，縮舌悔恨并。自省由若此，況乃蚩蚩氓。故知當今賢，未有非簪纓。
寄鄰父 李覯
離山闕歸期，滯蹤如在獄。他門一臠炙，賤子萬端辱。吟憶圃花盡，夢知原麥熟。公言富貴遲，何似耕穫速。
竹齋題事 李覯
低齋結空野，小竹移孤林。齋閑竹浄好，日媚幽人心。南方夏厭暑，獨此留殘陰。戛雨挫促夢，穿風搜凉襟。長茵展麗蘚，亂歌奏歡禽。侍奴裹村服，語客拋塵簪。志高成利讐，思爽生詩淫。值聖喜盈卷，感古悲入琴。山迎穩履遠，月勸澄杯深。榮名雖未染，幸亦非堙沈。
贈黄秀才別 李覯
朝閨入有籍，疏遠難見君。世眼不識道，貧賤無高文。蘭蕙生同草，鴻鵠心在雲。贈子喜別離，兒女安得聞。
雨中作 李覯
羣陰侮陽德，雨陣春嘈嘈。白曉慘成夜，瓦口生飛濤。凝雲列山韒，冷氣攢衣刀。徑鬧有松竹，庭卧唯蓬蒿。花淫得罪隕，鶑辯知時逃。隰苗出水短，木菌隨日高。微吟雅於樂，快飲甘如膏。朱曦待未見，天蓋空牢牢。
獨居 李覯
苔根跨階發，白雨滿四簷。春眠嬾下枕，日午誰開簾。浮塵裹酒榼，餒蟲鏤書籤。榮樂豈不欲，非義固所嫌。
閔雨詩 李覯
吳江之南，是曰豐國。五種之生天下食，一歲不登，吾民菜色。如何天不仁，縱彼旱孽稱其神。矯矯赤龍推火軒，來自東南山。咸池愞水不敢沃，陽侯失色愁烹煎。況茲畎畝流涓涓，何足吸之唇齒間。但見禾與黍，蓬勃紅塵起。土伯敕其屬，掃路迎饑鬼。哀哉氓蚩蚩，託身釜鬲惟蒸炊。小人怨咨君子知，天生天殺今其時。我聞皇穹大德在生育，愛養萬物同嬰兒。産民之身賦民食，中道絕之何所爲。當時冥冥間，委作非其宜。山川之神各守土，羣龍受位司天池。上帝當軒親戒敕，十日一雨無愆期。帝心仁且信，臨下固不疑。謂言庶事有分職，屏去視聽思無爲。安知愚下鬼，負德孤恩難制指。弄天之權侮人命，貪嗜牛羊邀祭祀。忽焉一物不稱情，因教此旱災生靈。雷霆之官畏罪莫敢諫，頭枕天鼓眠不醒。帝在紫微垣，下隔千里雲。徒勞銜血向空哭，帝心雖聖安得聞。北斗侍帝側，斡運氣母均四時。五星暨衆宿，照曜亡偏私。夫何容此鬼，恣行胸臆輕天威。定是機務繁，耳目有所遺。小臣亦何者，草莽負奇節。欲係神頸無長繩，欲斬龍頭劍鋒缺。皇穹如未察凶邪，空使小臣心鬰結。
訪周道士 李覯
豈無飲食奉歡樂，亦有賓客相追遊。宿酲在枕或時起，俗話入耳令人羞。偶隨賢友訪仙子，一臨花檻斟瓷甌。塵埃何處是浮世，松竹此地長清秋。古來擾擾富且貴，天下茫茫公與侯。蓋棺事了何足數，乘興嘯傲真良籌。
甘露亭詩 李覯
乾坤父母莫匪慈，胚胎億兆成角覊。其間哺乳不及處，有時泣殺呱呱兒。南川上游號沃野，景祐丙子嘗凶饑。新田始苗舊穀罄，十室八九無晨炊。伏陰何者不仁甚，釀作水災來助之。煙煤刷天雨汁黑，嘔山泄谷爭奔馳。橫流一夜打城郭，萬弩竊發穿毛皮。東隅有洲尸揖揖，如蟻欲走遭水圍。屋根無力樹腰折，蛟蜃食人猶擇肥。濤波一望萬山阻，六親不得相扶持。國子劉公好仁者，惟時假守茲軍麾。民生在我不在命，告舟往救無敢違。童兒赤立婦女困，載之刳木何纍纍。泥沙外冷內饑渴，口噤不語如狂癡。牽攣坐卧滿府舍，賦以酒飲加饘糜。隨流往往亦不死，遠在百里無人知。捐金購得問氏姓，召使親族携之歸。司農倉廩盡發出，不待奏報先施爲。有餘況可補不足，大賈蓄家如響隨。來瞻去察夜繼晝，赤熱不忍蔭華榱。由斯一郡十萬戶，餓膚日月生膏脂。存者相保沒者葬，唐虞仁壽重敺躋。聖主養賢賢養物，氣和郁郁通高卑。城西老宮古松徑，一朝墜露甘如飴。千柯萬葉結不解，玉階瓊樹光離離。甿俗奔走競觀覩，手攀口吮同齎咨。學老之人周氏子，好善不類黄冠師。欲令事迹絢久遠，築亭其地高巍巍。公之歸朝不可借，松樹至今猶未衰。我作此詩揭亭上，他年墮淚如羊碑。
送丘寺丞 李覯
嗟予兀兀何施爲，學無異意唯傳師。嘗言先聖所述作，人事而已亡他岐。安知步步有天道，繄我丘師能識之。春秋下應三千歲，雅頌周流十二支。闡幽大傳與隠旨，圖寫轉匝成圓規。勞兄示我復教我，一字不曉如癡兒。文侯聽樂唯恐卧，今我幸免指目皮。丘明子夏言不及，我兄所得何神奇。直疑前身是顔子，獨受師說無人知。又疑夢寐感靈怪，常與周孔相追隨。不然悠悠千載後，何傳何習遽如斯。窮愁著書古有例，昨官閩中今海涯。海涯路遠學者少，斯道未有施行時。聖皇誅賞甚明白，歸來奏牘無遲遲。江南臘雪片如掌，酒花上面寒力衰。是非得失從此止，馬頭一別東西馳。
答緣概師見示草書千字文并名公所贈詩序 李覯
佛繇西域漸中土，欲使羣心皆鼓舞。若顓梵語及胡書，昧者雖從明孰與。其徒往往多材能，暗結時賢爲外助。遠公自昔來廬山，誇逞蓮花邀社侶。吁嗟君子遭亂邦，舍此未知何處去。邇來一行善記覽，齧破乾坤尋曆數。或攻文苑掠芬香，辭則貫休筆懷素。其餘曲藝與小詩，布在人間難悉數。賢豪大抵多憐才，引致門牆無齟齬。其人既重法亦尊，羽翼大成根本固。我緣山谷見不遠，緇褐憧憧盡愚魯。坐量此去朋黨衰，纖縞焉能拒强弩。去年有使自番陽，手藉一函來我所。發函乃是緣概書，千字滿前雲縷縷。衆人飽食己用心，欲噍伯英肥美處。當時名士嘉其能，長序短篇聊繡組。因思幅員千萬里，如師之能更幾許。以儒輔釋日益多，何恤區區一韓愈。
春社詞 李覯
吳臺翫春鎖春色，雨刷花光入龍國。田邊大樹啼老鴉，野雲癡醉寒查牙。年華欲住風雷惡，蘭臉知秋淚先落。時榮時謝無了時，扶起混沌須神醫。
聞訓狐 李覯
昔年因讀昌黎文，知有訓狐猶未真。客堂昨夜滅燭後，一聲竊發誠驚人。慈母入席匪虛語，據此麄暴誰敢聞。殺人之子養爾子，天地不管胡爲仁。豈無鷹隼善搏擊，去路昏黑難相親。亦有弓矢可彈射，却恐誤中東西鄰。我今獨處雖無懼，聒不得睡寧不嗔。嘗聞鳳凰百鳥君，丹穴萬里誰龍言。行當整頓九韶樂，奉迎綷羽掀重雲。直前再拜列爾罪，爾軀何足爲灰塵。
聞喜鵲 李覯
翩翩者鵲何品流，羽毛白黑林之幽。生平智力可料度，有巢往往輸鳴鳩。天然却會報人喜，愚兒幼婦唯爾求。萬聲千噪幾曾驗，聞者終是軒眉頭。從來烏鳥愛反哺，孝慈情性誰可儔。其間於事最先見，告人凶禍令人憂。憂時不肯自脩飾，禱請神鬼爭啾啾。告之愈驗愈見惡，共去災患鴉之由。彈丸瓦石相驅逐，名園佳樹難依投。忠言逆耳世罕用，屬鏤曾割伍員喉。莫笑後來司馬公，事事稱好真良謀。
解湯延祖字 李覯
仲尼作經授曾子，明稽至孝之終始。始於事親終立身，以是揚我於後世。大雅有言念爾祖，述脩其德乃爲美。聖訓昭昭十八章，寫之琬琰千餘歲。湯生本由義方教，石磨沙盪求成器。其名延祖有意哉，吾以子立爲之字。立身之道將何如，非曰凡人富與貴。不賢而位何能爲，蠅蟲豈不披紅紫。周公亦人舜亦人，口銜日月坐天際。勗哉見善勿遲疑，往往後生誠可畏。
詠竹 李覯
外邊雖節目，內裹却空虛。從來汗流浹，只爲寫經書。
霜 李覯
夜落無人見，朝看到處新。非君有分別，力不奈松筠。
冰 李覯
水性本來弱，漸寒成此堅。東風有時到，幾日是殘年。
鵝 李覯
逸少曾留翫，人因喚右軍。鳥名加爵號，不離羽毛羣。
鴨 李覯
庶人常用贄，貴在不飛遷。飽食待庖宰，虛教兩翅全。
惜才 李覯
醜婦易爲潔，愚兒多守純。天將惡文采，萬物恐無春。
山舍寓止 李覯
無計奈踈拙，走逃雲水隈。鶴饑雖厭夜，龍睡却嫌雷。師友關千古，窮通付一杯。商巖版築者，底處有梯媒。
東巖精舍 李覯
像設彼何時，高僧白衲衣。水寒吞日氣，樹老慣霜威。幡影捎天近，鐘聲落谷微。可憐成道易，無事即無機。
閑夜 李覯
披衣坐小亭，夜氣拂人清。月暗先成暈，蟲吟不識名。舉杯期混沌，開卷賞莖英。此興知誰會，松風鶴睡驚。
霧 李覯
光明人所好，幽暗此何爲。樹在谿無影，禽來鶻未知。愛花留潤與，避日卷陰移。底事偏相惱，天涯欲望時。
自詠 李覯
俗態共紛紛，吾心誰與論。幾因清夜夢，還見古人魂。師域寧無樂，文家別有尊。此身聊自足，獨恐累兒孫。
睡思 李覯
俗語不入耳，旅愁還到心。坐多渾易厭，夢好欲重尋。暴雨撩蓬響，殘陽過嶺陰。迴看犇競苦，此興貴南金。
秋熱 李覯
江湖限南鄙，秋令到還稀。節換空看曆，人閑未趁衣。齊紈方得意，厦燕莫言歸。祗有松筠徑，風高暑氣微。
鑑湖夜泛 李覯
明月到樽前，拏舟古岩邊。亂山斜入霧，遠水倒垂天。酒氣薰龍戲，歌聲弄鶴眠。迴頭嗤李郭，此外更無仙。
池亭小酌 李覯
客思都無著，臨池一醉歌。喚春呈物象，移性入天和。月影碎荆玉，波紋緯蜀羅。相看盡仙骨，俗態已無多。
迴胡舜元賦稿 李覯
一把長篇讀，驚嗟即過旬。誰知後來者，還似老成人。古訓但時習，英辭當日新。慙無稱薦力，空此見天麟。
迴黄通詩篇 李覯
老杜沒已久，嗟哉吾子心。時人任詬病，獨自革浮淫。美玉寧須琢，朱絃豈在音。鐘期如未見，慎勿等閑吟。
送路拯北遊 李覯
六月地欲赤，驅車河朔行。王師備戎羯，游子念功名。盡識山川險，深窮彼我情。歸來具封奏，直上請長纓。
感事 李覯
太平無武備，一動未能安。廟算何時勝，人生到處難。役頻農力耗，賦重女工寒。祗有旴江守，憐民不愛官。
閑居 李覯
無物可勞情，空郊日閉扃。雨吟春破碎，貧飲客凋零。世事重江險，才名一夢醒。同心祗松栢，見我尚青青。
萍 李覯
盡日看流萍，誰原造化情。可憐無用物，偏解及時生。泥滓根萌淺，風波性質輕。晚來堆岸曲，猶得護蛙鳴。
送張鬷嘏 李覯
人意皆懷土，嗟君無故園。欲行須盡室，此去又他門。靜裏文章好，貧來節行存。振淹知有日，倚伏豈虛言。
村行 李覯
産業家家壞，誅求歲歲新。平時不爲備，執事彼何人。朱戶仍奢侈，柴門轉窶貧。若非衢室畔，無用說悲辛。
感懷寄擇之 李覯
衆人皆銳進，唯我復幽居。慮遠夢多亂，身閑氣不舒。干求非祿位，好尚豈詩書。日夜又日夜，霜寒鬢髮疎。
鷄 李覯
嗟爾羽蟲類，昂然冠距麄。徒爲識昏曉，猶未免庖厨。年少苦令鬭，主人頻見呼。寧思避弋者，天外去鴻孤。
堂西夜坐 李覯
炎蒸得避處，鋪席對西牆。有月樹陰黑，無風山氣凉。聚蚊妨袒裼，飲井當壺觴。妻子詎知我，笑言皆在傍。
寄題陳適追養亭 李覯
築室先塋下，哀心有所歸。每來開戶牖，渾似戀庭闈。丘木成風樹，衰裳換綵衣。吾生與君類，東望涕交揮。
送宜黄柳尉 李覯
荒郊人事絕，歡喜見時髦。舊業椽爲筆，新官草染袍。幽明終考績，州縣豈徒勞。况有松筠性，凌寒節更高。
送君俞 李覯
之子來相問，吾言豈不誠。文章難得理，聲律易求名。貧甚須清節，親安莫遠行。異時如有立，宗族亦知榮。
送黄祕丞 李覯
天下爲人子，何人似慶門。二親皆白首，同日拜皇恩。就養蘭生畹，娛賓酒滿樽。自嗟偏侍早，相送只銷魂。
寄題廖說蒙亭 李覯
聖人雖在上，君子有窮時。自得山居樂，何須世俗知。夜多松月分，凉與水風期。只恐亨通去，清閑却付誰。
晏起 李覯
貧士無所務，閑眠常起遲。謾勞鷄口喚，不奈睡魔欺。宿酒猶薰腦，朝饑未到脾。誰能空汲汲，肉食自謀惟。
養疾 李覯
少小唯貪酒，病來纔信醫。問方逋客許，尋藥野人疑。夜擣全聽慣，寒煎覺沸遲。古賢曾愛死，此意亦誰知。
遠山 李覯
最能牽病眼，天際一山橫。盡日是秋色，無人知地名。暗時雲自合，缺處路應平。才子霑衣淚，千秋共此情。
送吳伯華 李覯
典學淡無味，畏塗來幾程。舉家應好事，努力爲求名。馨膳南陔遠，運環昨夢驚。壽觴何以薦，經術抵金籝。
次韻陳殿丞除夜感懷 李覯
浮世因循過，流年次第新。迴思舊來事，都似夢中人。不飲偏嫌雪，多愁却怕春。星魁欲寅位，五鼓莫頻頻。
早歸 李覯
病馬不妨騎，出門常便歸。見人無事說，是物與心違。通塞元關命，驅馳轉覺非。莫教塵裏汗，壞却篋中衣。
晚聞角 李覯
傾耳斜陽裏，無聊拭淚頻。平生慣聞處，今日自愁人。夜近歇不久，風來聽得真。胡笳更何物，只此已傷神。
庭樹 李覯
不是栽培力，誰容此處生。細聲饒客睡，斜影與鄰清。地窄根猶迸，秋遲葉未驚。虞人雖欲伐，却怕損簷楹。
哭女二首  其一 李覯
妻死女已病，踰年成二喪。此生誰骨肉，未識好衣裳。看面雖猶小，聞言盡可傷。最知憐祖母，句句刮人腸。
哭女二首  其二 李覯
老樹枝葉薄，先秋風雨過。人間不善事，身外想無多。理遣誠如幻，悲來豈奈何。從前短鬢髪，爲爾漸雙皤。
贈端師 李覯
十載寓都城，人傳善相名。一言知禍福，相識盡公卿。洪井舊鄉路，紫衣歸計榮。塵緣應漸了，何日悟無生。
寄題鄒氏延壽亭 李覯
一世躋仁壽，君今更欲延。山中想無事，分外得長年。松老多經雪，雲閑不到天。區區殉名者，迴首倍凄然。
感秋 李覯
徙倚重咨嗟，非緣惜歲華。關山異鄉客，砧杵別人家。天冷雲含日，谿清水獻沙。屈魂終不返，悲思更無涯。
次韻答陳殿丞 李覯
不能隨薄俗，非是向深山。自喜道無屈，所嗟心未閑。酒鄉貧更入，詩債病猶還。一字成虛美，通宵只厚顔。
讀趙氏淳化詩集 李覯
少年曾誦習，誤認古人詩。風雅世不重，姓名誰得知。高情如隠者，薄宦過明時。地下尋才鬼，應逢陸與皮。
小女 李覯
惜汝今何恃，言來淚滿襟。死生雖分定，襁褓累人心。饑買鄰家乳，寒勞祖母針。豈知泉路隔，時撥繐帷尋。
送吳著 李覯
好學誠雖篤，事親心不忘。秋風滿黄葉，歸路正重陽。力行宜無改，脩辭况有方。起家知可望，蘭秀自聞香。
題靈陽宮 李覯
費君投杖處，行客過彷徨。水面風雷散，沙頭草木荒。一壺誰世界，千古共凄凉。大塊偏勞我，燒丹未有方。
龜峰精舍 李覯
去縣二十里，路平時正春。四山唯有石，一寺更無塵。融結疑天意，經營憶古人。但知安樂處，何必是金身。
鳴蜩 李覯
雨餘雲漏日，蟲思已喧喧。時節驚初夏，聲音似故園。爲誰吟綠野，相共送黄昏。便是秋來信，霜髯更幾根。
送張評事 李覯
江上楚花鮮，君行一黯然。居官無藉手，選部豈知賢。廉善雖由己，亨通亦在天。都人如問我，疎嬾甚當年。
送春 李覯
送爾歸天去，天應解禍淫。物生誰得所，我見獨傷心。好景吟來徧，芳樽醉不禁。東風別無用，百草已成林。
君錫以新詩相示因成四十字答之 李覯
君詩三十首，一一敵琅玕。語近終非俗，情閑不似官。姑山蟠郡碧，旴水蘸天寒。景物將才思，相期李杜壇。
送李侍禁 李覯
三載旴江上，軍和盜亦殲。事煩終不惓，貧極始知廉。別袖揮寒日，歸舟載夜蟾。懋功宜有賞，天意在官占。
寄周寺丞 李覯
我愛南豐宰，天資舉措奇。上官如不怒，善政有誰知。賦役貧中減，鞭笞惡處施。邑人多未悟，去後始應思。
次韻閻判官除夜 李覯
密雪穿窗入，孤燈向壁光。老來人不覺，夢繼酒猶香。世事休思慮，年華任短長。朽株難長育，空此見春陽。
送閻判官 李覯
鄉樹江淮接，軍籌歲月深。從公雖盡力，當路少知音。賦命休重問，離觴且滿斟。君言鵬與鷃，何者是飛沈。
送彭昱應舉 李覯
計偕千百數，太半是虛名。近日逢吾子，中心歎筆精。衆人皆祿位，所貴在誠明。努力唐虞際，期於大有成。
送黄銑應舉 李覯
先世宦不達，少年才已雄。何人爲父執，獨自振家風。物色營求廣，賓興禮數隆。孤寒今有望，太守漢吳公。
夏日郊園 李覯
三徑是生涯，朋游日已賒。野情饒皓鶴，寒氣入甘瓜。移竹調風韻，疏泉浴月華。塵埃應附勢，不肯到貧家。
寄黄晞 李覯
長憶黄夫子，才高行亦淳。世情輕近事，見貫即常人。何力康時務，將身役路塵。七閩山水國，是處好安貧。
送黄介夫 李覯
短亭車馬地，送子一盤桓。不畏離羣久，所嗟行路難。曬衣雲日薄，撲面水風酸。聖有中庸訓，時時著意看。
送山甫 李覯
喜爾年將壯，爲儒志可嘉。鄉閭知行實，場屋見辭華。公道方無壅，君門況不遐。直應千里足，世世出吾家。
送沈郎中 李覯
僞飾久終變，具誠老益純。官爲郎位貴，家似舊時貧。去作吾民福，歸尋楚水濱。他年名粗立，林下願相親。
送江茂才 李覯
少小尚英奇，高談與衆違。久窮纔信命，遠客合思歸。簞食非無樂，京塵誤入衣。雲山仍舊好，況是覲庭闈。
贈端上人 李覯
佛法本無二，誰論律與禪。水行到處入，月出有時圓。事去何嘗念，忙中不廢眠。松堂白日永，幡影自飄然。
千福寺昧軒 李覯
何人指蒙昧，題作此軒名。天理自晝夜，道心無晦明。用當羣物化，舍去一毛輕。磊磊山前寺，時聞鐘磬聲。
怡山長慶寺 李覯
行行金碧裏，氣象怳如春。不記來時路，自嫌衣上塵。院香知有佛，僧靜似無人。十載京華夢，相逢一欠申。
傅翼甘圃 李覯
老圃君何學，中心切養親。從來啜菽處，便作采蘭人。百行當無愧，三牲未足珍。孝廉方察舉，勉勉詎長貧。
林屯田思軒 李覯
慮遠無如靜，茲軒得地幽。一官雖智效，萬仞更心游。風月趨吟筆，乾坤入坐籌。延英期上對，豈是爲身謀。
迴明上人詩卷 李覯
學佛有餘力，吟詩過一生。情閑氣燄少，句好琢磨成。栢竹門庭古，冰霜筆硯清。輸他飽食者，終日自無營。
聽周大師琴 李覯
已解琴中意，更加絃上聲。他人鄭衛雜，此手鬼神驚。深夜衆籟息，寒天孤月明。四鄰應得睡，濁酒且同傾。
送覺師西遊乞御書 李覯
累聖多材藝，留神翰墨間。皇墳非小道，玉版徧藏山。上士持三學，西行謁九關。奎華如可捧，歸伴白雲閒。
送分司吳太博還鄉 李覯
休官衆未許，分政且歸閩。名係金閨彥，身爲蕙帳人。林泉新得主，冠履漸無塵。知足應常足，安能更問津。
送任大中 李覯
真僞少分別，吁嗟此世情。西施作老婢，南郭逞新聲。命合生來困，詩應沒後名。旅游何所得，赤日又徒行。
送杜奉職 李覯
青紫皆同道，稀曾到薜蘿。感君非我輩，無事每來過。此別當貧病，何年共醉歌。人生有後會，爭奈鬢雙皤。
送陽曲蔡尉 李覯
鳳皇貴在德，孔翠豈無文。詩禮多承訓，賢能逈出羣。談清蛻塵滓，志大躡煙雲。更喜并州牧，豪英天下聞。
送武陵令 李覯
之子當爲邑，吾朝信擇人。位卑難立事，任重合憂民。榘瓠多遺種，桃源即近隣。登臨如有見，才思日應新。
送酸棗鄧主簿 李覯
畿縣官雖小，京華日可親。文章成薄俗，交結最難人。典學應無廢，存誠況已純。邦工尋尺用，杞梓詎沉淪。
送仙遊知縣許延評 李覯
策名曾未幾，奮迅出埃塵。陋巷潛心久，亨衢得意新。君恩方責報，民業近多貧。莫學悠悠者，謀身不爲人。
送杜寺丞知永城 李覯
薦表同時入，天衢自此通。弦歌新邑宰，清白舊家風。官舍隋河北，離觴華谷東。勖哉松栢操，咫尺是堯聰。
迴廖解元所業 李覯
昔者聞鄉舉，良田恐甚蕪。于今觀日益，珍樹已垂珠。衆惡吾雖察，謙卑孰敢踰。師賢明訓在，只此是亨衢。
送張寺丞 李覯
三載居鄰縣，得聞金玉音。路遥相見少，道合受知深。已矣瓜時戍，悠哉魏闕心。歸舟望不及，白日隠寒林。
送何祕丞 李覯
吳人作蜀官，萬里泝驚湍。地俗雖雲異，民情想一般。智明終戒察，政惠不須寬。前史多循吏，乘閑更熟看。
送劍州張掾 李覯
名在鄉書久，恩由父任優。從今紹清白，即此是箕裘。交結多良士，經過半舊游。舉知應有望，鴻翼佇橫秋。
送演教大師東遊 李覯
野客相知久，年來髪漸華。衣冠從異教，言行似儒家。通塞隨天命，遨遊徧海涯。武夷應有會，好去醉流霞。
寄贈福山長老 李覯
時世重因循，師何獨苦辛。潔齋徒衆散，剛直里閭嗔。游藝能濟物，舊交多雅人。雲山雖好住，住久轉勞神。
書樓夏晚 李覯
地僻無他管，樓危有剩凉。遠流通越派，殘日共秦光。鳥道頑雲黑，人家病葉黄。高情夢箕潁，閑景畫瀟湘。山藥香多桂，漁歌濁少商。太平知可喜，何者是簪裳。
小杉 李覯
小杉高丈餘，體直立還孤。任過千年雪，應無一節枯。鬼狂從髮解，龍長怕鱗麄。怪狀春寧笑，清聲月所娛。地終存古氣，景合在仙圖。不作明堂用，良工莫厚誣。
乾元節羣臣祝壽小人無位以詩繼之 李覯
帝命當敷佑，民生有厥初。千秋唐節日，萬國禹朝車。韶美笙鏞外，需亨飲食餘。神仙似姑射，夢想即華胥。嘉會誠難得，愚忠敢自疎。古人誰最壽，無逸在周書。
悶書 李覯
行行四月晦，絺綌未能裁。天氣疑無定，春寒恐再來。襲衣從汗浹，交扇取風回。野秀深成黑，鑪薰冷作媒。年高情已淡，俗薄意多猜。李杜今何在，芳樽誰與開。
同徐殿丞遊麻姑山陳屯田聞之以詩見寄次韻第一首 李覯
良友嗟塵網，相期物外遊。求珠非赤水，不死是丹丘。几上麟交擗，樽中蟻亂浮。仙家一度醉，人世幾千秋。藥氣多留鼎，茶香細出甌。堯人方曠蕩，容易學巢由。
送李著作知柳州 李覯
到官十五月，太半在他邦。惠術未施一，公心無與雙。剖符新使粵，盡室始浮江。地理將分嶺，行程即下瀧。旅愁侵酒座，秋色漏船窗。屬吏誰非懾，羣蠻不易降。人稀財豈厚，俗異性多惷。自此觀賢業，洪鐘且試撞。
送知縣蘇祕丞移英州 李覯
大邑曰南城，唯君治道行。何曾設鉤距，到底是聰明。鼎在神姦伏，鷹來鳥雀驚。詐窮多自笑，刑重亦知平。府史如廉士，農桑學頌聲。在官嗟不久，丕績已垂成。嶺路當過庾，州圖喜得英。遠人天與幸，弊俗日將清。遊刃非無地，摶風別有程。上心應寤寐，彝器待書名。
夏日雨中 李覯
一雨遂不止，我行當此窮。蜀東天亦漏，堯後水猶洪。大點有片重，密濛無寸空。曉唯壺箭覺，暖似炭爐通。書筆提梅洗，征衣擘潤烘。簾間稀去燕，枕下即鳴蟲。竹粉千腰白，桃皮半頰紅。物華嬌自衒，天意猛相攻。酒退愁城外，吟興憤涌中。遣誰咨畢宿，留作旱時功。
鄉思 李覯
人言落日是天涯，望極天涯不見家。已恨碧山相阻隔，碧山還被暮雲遮。
少年 李覯
新翻曲調恐人傳，不許高聲唱玳筵。金獸也嫌春態淺，向風噴作綠楊烟。
自勉 李覯
月欲東生日又西，莫隨兒女醉明時。黄泉一向埋愚鬼，不與人間史筆知。
戲題玉臺集 李覯
江右君臣筆力雄，一言宮體便移風。始知姬旦無才思，祗把豳詩詠女功。
讀皮襲美病中書事詩有可憐真宰意偏解困吾曹之句偶代答之 李覯
刺虎屠龍古有名，事於難處迭相矜。要知真宰爭功意，困得英雄始是能。
雪中見梅花  其一 李覯
品物由來貌取難，共言花卉易凋殘。寧知姑射冰肌侶，也學松筠耐歲寒。
雪中見梅花  其二 李覯
數枝斜出短牆陰，密雪無端苦見侵。天意似憐羣木妬，盡教枯朽作瑶林。
和慎使君出城見梅花 李覯
化工呈巧異尋常，鏤月裁雲費刃芒。莫怪使君曾立馬，染衣渾似有天香。
雪中贈柳枝 李覯
暖氣來時柳眼新，一場冰雪更愁人。要知真宰無誠信，取次東風未是春。
柳枝答 李覯
春早寒餘豈足哀，平生多難媿非材。去年二月都城裏，曾共花房带雪來。
和天慶觀瑞香花 李覯
聞說仙花玉染紅，別留春色在壺中。瑶臺若見飛瓊面，不與人間夢寐同。
烏鵲 李覯
烏鵲翩翩競羽毛，南飛無樹過良宵。就中管得他人事，祗與天孫倩作橋。
方平 李覯
五百餘年別恨多，東征重得見青娥。擗麟始擬窮歡樂，不奈閑人背痒何。
壁月 李覯
壁月迢迢出暮山，素娥心事問應難。世間最解悲圓缺，祗有方諸淚不乾。
睡起 李覯
簟卷鱗紋帳繫紗，六龍西降樹陰斜。祗應夢裏成蝴蝶，猶記南園數種花。
讀長恨辭  其一 李覯
玉輦迢迢別紫臺，繫環衣畔忽興哀。臨邛謾道蓬山好，爭奈人間有馬嵬。
讀長恨辭  其二 李覯
蜀道如天夜雨淫，亂鈴聲裏倍霑襟。當時更有軍中死，自是君王不動心。
羿妻 李覯
有窮兵死爲遊畋，惆悵佳人獨上仙。試問單棲與同穴，可能雲漢勝重泉。
梁帝 李覯
凝旒南面總虛名，廟祀何曾暫割牲。但學禪心能忍辱，莫羞侯景陷臺城。
鞦韆  其一 李覯
華郭春光欲暮時，綵繩爭蹴夜忘歸。佳人不道羅紈重，擬共楊花苦鬭飛。
鞦韆  其二 李覯
風靜高標埋暗霧，月明孤影落澄波。狂心擬逐遊童上，無奈春醪足困何。
嘲漢武 李覯
甲帳居神本妄言，露盤猶在國東遷。欲知千載金人淚，爲耻君王不得仙。
戚夫人 李覯
百子池頭一曲春，君恩和淚落埃塵。當時應恨秦皇帝，不殺南山皓首人。
有感  其一 李覯
官家的的要寬征，古時什一今更輕。州縣酷嫌民漸富，幾多率斂是無名。
有感  其二 李覯
白刃劫君君勿言，人生禍難俱由天。君家歲計能多少，未了官軍一飯錢。
有感  其三 李覯
庭下縲囚何忿爭，刀筆少年初醉醒。黄金滿把未迴眼，笑殺迂儒欲措刑。
自遣 李覯
富貴浮雲畢竟空，大都仁義最無窮。一千八百周時國，誰及顔回陋巷中。
睡思 李覯
睡魔氣勢重千鈞，壓倒心閑食飽人。莫笑坐間常似醉，當年滿腹是精神。
遊寺醉歸却寄同坐 李覯
江村古寺偶閑行，一飲全疑酒有靈。水底屈原應大笑，我今獨醉衆人醒。
索酒 李覯
不醉多愁醉多病，幾迴愛酒又停杯。死生若是有天命，莫放愁來任病來。
憶錢塘江 李覯
昔年乘醉舉歸帆，隠隠前山日半銜。好是滿江涵返照，水仙齊著淡紅衫。
謝傳神平上人 李覯
蕞陋徒煩妙筆傳，呼兒看了獨凄然。丹青不解隨人老，相似都來得幾年。
次韻答提刑孫都官  其一 李覯
病樹難隨萬木榮，閉門終日自愁縈。繡衣使者知何取，肯向民間問死生。
次韻答提刑孫都官  其二 李覯
真賞由來世上稀，幾人相見不相知。如今一字成華袞，豈識龍章與鳳姿。
謝知縣徐殿丞示及新詩 李覯
當時子賤好援琴，千載誰傳治世音。珍重南城多暇日，盡將風化入清吟。
送流人 李覯
人情自古怕遷移，更去南方路險巇。從此異鄉誰是侶，只應明月解相隨。
送周山人 李覯
鬼事無形尚可疑，人倫有驗衆皆知。武夷山路幾百里，歸去西風落葉時。
遣興 李覯
境入東南處處清，不因辭客不傳名。屈平豈要江山助，却是江山遇屈平。
詠桃 李覯
方朔相逢阿母家，別來幾度換年華。春風合是教伊笑，開盡無名草木花。
閏正月三日偶書  其一 李覯
一步寒郊一慘眉，望春春色苦來遲。東君未必私桃李，只恐梅花謝有時。
閏正月三日偶書  其二 李覯
無頼年年逐酒徒，今年不飲興何如。醉鄉若有人名籍，但願春風點檢踈。
論文  其一 李覯
今人往往號能文，意熟辭陳未足云。若見江魚須慟哭，腹中曾有屈原墳。
論文  其二 李覯
天寶年中事事新，長安還有謫仙人。騎鯨去後無尋處，輸與勾芒自管春。
送僧遊廬山 李覯
行非爲客住非家，此去廬山況不遐。要見南朝舊人物，池中唯有白蓮花。
李郭 李覯
元禮禍成鉤黨後，林宗身免閉門時。死非不智生非怯，同室鄉鄰各有宜。
戲題荷花 李覯
昔人詩筆說蓮花，不嫁春風早可嗟。今日倚欄添懊惱，池臺多是屬僧家。
戲贈月 李覯
夢中識路亦何爲，恰要逢人已自迷。一月解行天一匝，嫦娥猶未免單棲。
葛陂懷古 李覯
長房化去已千年，鬼魅紛紛不畏天。老鼈若來爲太守，何人殺向葛陂邊。
七夕  其一 李覯
無奈家家乞巧何，豈知天上拙人多。喚他烏鵲辛勤殺，纔得扶舁渡淺河。
七夕  其二 李覯
一年一度暫和諧，幽閉生心亦可猜。莫道乘槎無徑路，支機曾屬客星來。
宗人宅折桂堂 李覯
從來皎月印長空，桂樹遥看影在中。好問素娥多折取，莫教閑占水晶宮。
麻源題壁 李覯
一到麻源日又曛，幾迴欲起却逡巡。世間豈是無山水，不奈閑人好聒人。
馬嵬驛 李覯
六軍剛要罪楊妃，空使君王血淚垂。何事國忠誅死後，不將林甫更鞭尸。
齊世家 李覯
莫以荒淫便責君，大都危亂爲無臣。若教管仲身長在，何患夫人更六人。
漢宮 李覯
哀平外立國權分，只爲當時乏嗣君。試問莽新誰佐命，最應飛燕是元勳。
景陽宮井 李覯
以色從人自古然，幸逢聖主得稱賢。太王姜女來岐下，應不相將墮井泉。
燕雀  其一 李覯
燕子從來巧語聲，主人相愛是常情。黄頭老雀何能解，飽食官倉過一生。
燕雀  其二 李覯
繡戶珠簾見最頻，暖來寒去但安身。翟公門下是飛入，全勝交情斗頓人。
張禹 李覯
漢室尊儒未得真，只求學藝不知人。君王幸已疑王氏，苦把春秋助賊臣。
孔光 李覯
王莽欲爲先與草，董賢將過自迎門。省中樹木何閑事，却對妻孥不肯言。
元紀  其一 李覯
孝宣應是不知書，便謂先王似豎儒。若使周家純任德，親如管蔡忍行誅。
元紀  其二 李覯
君道乾剛豈易柔，謬牽文義致優游。高皇馬上辛勤得，總被儒生斷送休。
聞鶑 李覯
纔轉歌喉碧樹枝，驚飛還避巧丸兒。可憐蜂蝶無言語，入徧花房人未知。
學北堂有海棠一株顔色至佳凋落稍速憶而爲詩 李覯
來時初見滿枝紅，璧碎珠沉幾日中。宋玉有鄰誠耐事，三年猶在短牆東。
玉胡蝶花 李覯
胡蝶生來只愛花，春工描樣作奇葩。莊周有夢何曾覺，冰雪肌膚落幾家。
次韻答陳殿丞南塘觀魚見寄 李覯
鱗鬣摧殘幾許年，水平風靜得潛淵。喜無美味登君俎，且學驪龍盡日眠。
送傅野 李覯
國學先生石與孫，金鈴木舌士林間。欲將天下觀諸掌，之子從今上泰山。
送杜萬 李覯
谷口生涯已是貧，素衣還擬冒京塵。因風早寄登科信，裝點江南幾日春。
儒行 李覯
一死相從患難時，何人能與古人齊。酈生泉下還知否，賣友而今價轉低。
感義 李覯
懊惱常人只好儒，古來忠義出屠沽。試將朱亥相倫擬，幾箇衣冠是丈夫。
屈原 李覯
秋來張翰偶思鱸，滿筯鮮紅食有餘。何事靈均不知退，却將閑肉付江魚。
宋玉 李覯
世間佳麗每專房，一顧多應萬事荒。夢裏若無真實處，不妨頻爲賦高唐。
贈日者鄒生 李覯
賢不必通愚不窮，悠悠無處問蒼穹。可憐富貴君之柄，斷在山人指掌中。
送夏旦赴舉 李覯
嶺梅初盡草初生，馬上春風酒易醒。好共大鵬雙奮擊，此行有路到南溟。
送春 李覯
宜春臺上送春歸，淚滴金杯不自知。懊惱黄鶑解言語，飛來唯見落花枝。
曉角 李覯
腸斷城頭畫角聲，燈青月黑酒微醒。濃香夢裏誰曾管，只有離人夜夜聽。
送丁正臣 李覯
鉛槧辛勤四十年，摶風不上鬢霜寒。朱門何處是知己，短褐空瓢行路難。
惜才 李覯
子雲辭賦似相如，自說雕蟲異壯夫。何事犬羊誇質素，患他人愛著貂狐。
登越山 李覯
臘後梅花破碎香，望中情地轉凄凉。遊山只道尋高處，高處何曾見故鄉。
送古山人 李覯
喜聞吉事怕聞凶，天下人心處處同。乍出山來言語拙，莫將刺字謁王公。
送毗師西遊 李覯
望望王城十二門，青山行盡入紅塵。近來富貴皆天與，到處應多問命人。
送春寄呈祖袁州  其一 李覯
去年春盡在宜春，醉送東風淚滿巾。今日春歸倍惆悵，相逢不是去年人。
送春寄呈祖袁州  其二 李覯
東君此去幾時來，雪裏梅根待暖迴。莫似仙家寥落甚，蟠桃千歲始重開。
次韻陳屯田途中所寄 李覯
封豕長蛇戰嶺南，何人肉食不懷慙。只今唯有高眠好，風弄松聲水濺庵。
正月二十日俗號天穿日以煎餠置屋上謂之補天感而爲詩 李覯
媧皇沒後幾多年，夏伏冬愆任自然。只有人間閑婦女，一枚煎餠補天穿。
送薛經 李覯
多能未必有相知，況是東南義士稀。京洛路長何日到，風塵依舊化人衣。
僧志月碧雲軒改爲景雲軒因書  其一 李覯
長見江淹雜體詩，碧雲非是惠休詞。試言日暮佳人怨，何事高僧却得知。
僧志月碧雲軒改爲景雲軒因書  其二 李覯
景雲持律冠當年，遺迹雖沉古寺存。釋子若能精進去，便應題作景雲軒。
書景雲軒壁 李覯
二江斜入似娥眉，盡日凭高把酒巵。貧賤別應無好處，猛忙中是我閑時。
因遊華子崗題麻源壁 李覯
平生猶未識紅泉，今日纔遊石磴邊。宿雨半晴秋草濕，困來無處可閑眠。
苦雨初霽 李覯
積陰爲患恐沈綿，革去方驚造化權。天放舊光還日月，地將濃秀與山川。泥途漸少車聲活，林薄初乾果味全。寄語殘雲好知足，莫依河漢更油然。
野人 李覯
村落蒼茫半草茅，路無車轍水無橋。婚姻取足唯春繭，鹽酪歸來待晚樵。一樣寬衣疑效古，幾人華髮未經徭。相逢不會寒溫語，借問官家合是堯。
書麻姑廟 李覯
流欲好仙方學道，至人樂道自成仙。飛昇若也由貪欲，紫府還應用詐權。塵裏笙歌千古夢，洞中星斗幾家天。無心便是歸真日，姹女河車總謾傳。
客有話故丁祕監京師舊宅因而傷之 李覯
等閑榮謝已悉聞，況話三公極寵身。青史尚爲今世事，朱門不是舊時人。文章散入諸蕃口，花藥留添上國春。生死交情渾易見，有誰過此爲霑巾。
五龍塘 李覯
世傳鱗物有蟠時，分得寒泉住翠微。天命雖教爲潤澤，神心終是索虔祈。一圍石岸刓無迹，幾族陰雲禁不飛。風脚斗回波面黑，向人渾似逞巖威。
寄小兒 李覯
兩世煢煢各一人，生來且喜富精神。欲教齠齔從師學，祗恐文章誤爾身。但有犁鋤終得飽，莫看紈綺便嫌貧。不知別後啼多少，苦問家僮說未真。
季夏雨中宛有秋色四望之際百感生焉因題於紙 李覯
粟花時節雨脩脩，莫道如秋即是秋。客路幾千成大夢，年華一半落東流。眼存將聖生前筆，心得騷人格外愁。微物若教無所失，塵埃猶願補嵩丘。
秋懷 李覯
褚冠斜頂對清秋，病骨支撐懶上樓。輔世功夫何日是，少年滋味此生休。山含紅樹隨時老，天带黄昏一例愁。自笑酒腸空半在，前村無處典鷞裘。
書松陵唱和 李覯
天命相逢陸與皮，當年才調兩權奇。朝端未有輸忠處，詩外應無用力時。意古直摩軒昊頂，言微都洩鬼神私。近來此道中興也，泉下英魂知不知。
七夕 李覯
天孫何許是來時，月意愔愔露氣微。可道星河難得過，自緣烏鵲合高飛。秋宵已勝春宵短，今會還如古會稀。早晚望夫能化石，盡分人世作支機。
早起有懷 李覯
草草西風動葛衣，呼僮前啟竹間扉。山僧好睡鐘聲晏，社戶多貧酒氣微。豈是客愁渾較可，祗因書卷解忘歸。旴江百里清無滓，枉屬閑人坐釣磯。
留題歸安尉凝碧堂 李覯
騷人得助是江山，千里幽懷一凭欄。野色豈唯春晚秀，天風長似月邊寒。身閑暫覺塵埃遠，境勝纔知宇宙寬。祗恐仙壺提挈去，不教凡眼醉中看。
答張鬷嘏 李覯
幾年江外恣荒唐，偶脫荷衣覘國光。自是狂言無可擇，敢嗟賢路有相妨。謾將文史爲生業，已約漁樵共醉鄉。多謝故人貽絕唱，爰居寧解聽鏗鏘。
清明日作 李覯
遲遲日景坐成曛，聞說清明在此晨。花卉不宜愁眼看，勾芒能爲幾人春。銷磨志氣多因老，點檢交游半作塵。欲向醉鄉聊自適，病來還厭舉杯頻。
晚思 李覯
一檻東風小箔開，亂山明暗水縈迴。流年漸共春華去，暴熱還隨霽色來。天氣濁多人欲睡，地形卑甚物先梅。因知楚客迷魂處，不是江東不足哀。
暮春始遊城西 李覯
病多無力逐紛華，三月衡門未見花。長恐後期成索寞，果逢殘景獨咨嗟。欄干倚望山空在，杯酒遲留日易斜。謾說明年更春色，不知園囿屬誰家。
寄傅代言 李覯
交游散盡客來稀，門掩城隅晝漏遲。春地更無嫌草處，雨天還有詐晴時。輕量世事世不罪，冷笑人言人豈知。猶喜道途收拾早，將閑對病最相宜。
丙子冬至夜酒醒 李覯
盡道一陽初復時，不期風雨更凄凄。凌晨出去逢人飲，沉醉歸來滿馬泥。多恨恐成干斗氣，欲言那得上天梯。燈青火冷睡半醒，殘葉打窗烏夜啼。
南齋詠風 李覯
懊惱南窗一道風，只應天配與貧窮。不歸羅綺飄颻處，故入松篁冷淡中。久座披襟塵榻穩，半醒吹面月帷空。城邊菡萏今多少，偷得清香是爾功。
小雨 李覯
已是蛟龍未肯忙，誰教螮蝀更相妨。來時槁葉疎疎響，過後浮雲片片光。徑草微滋垂粉汗，砌沙圓滴簇蜂房。嗟予不及高飛鳥，先得天邊幾點凉。
題凈居院 李覯
寺門幽獨傍江城，江水清含地氣清。隔岸樓臺人醉死，遶堦松竹夏寒生。路經橋遠塵難過，僧占閑多俗不爭。唯有行吟憔悴客，這廻須去濯長纓。
清暉亭 李覯
池亭何處占清暉，只在暉江更向西。山上白雲如有雪，水中明月似無泥。郊原不改春來秀，徑路終憂客到迷。沈約東陽曾入詠，使君才調好留題。
往山舍道中作 李覯
截竹成輿不用輪，東行盡日穩宜身。前看疊嶂如無路，每到平田始見人。下戶半曾差作役，朽株多已祀爲神。生涯一撮誠何有，且免庸兒共拜塵。
秋晚悲懷 李覯
漸老多憂百事忙，天寒日短更心傷。數分紅色上黄葉，一瞬曙光成夕陽。春水別來應到海，小松生命合禁霜。壺中若逐仙翁去，待看年華幾許長。
殘葉 李覯
一樹摧殘幾片存，欄邊爲汝最傷神。休翻雨滴寒鳴夜，曾抱花枝暖過春。與影有情唯日月，遇紅無禮是泥塵。上陽宮女多詩思，莫寄人間取次人。
哭十姪 李覯
到官六月寄書迴，未病封題死後開。一命至卑人盡得，九泉何事獨相催。唯憂旅櫬還鄉遠，況是親喪繼踵來。數世學文終若此，可憐門戶轉隳頹。
秋陰 李覯
一夜風聲曉更狂，起來庭戶頓凄凉。不知紅日在何處，時見黑雲微有光。天落水中兼鴈影，露啼林罅带楓香。愁人莫苦登高閣，說著江山已斷腸。
寄介夫 李覯
天恨吾儕各一方，夕陽千度到西窗。因循流俗今皆是，磊落如君信少雙。書未隔年難得報，心從薄宦始應降。可憐漢水無拘係，長與旴江會九江。
書懷寄介夫 李覯
棄材幸免雜輿薪，收拾緇衣出洛塵。漸老得閑纔是性，謾言成謔且隨人。能傳身後須文字，要識胸中只鬼神。俗子不勞輕毀譽，問天長乞醉鄉春。
關徐 李覯
雲長不絕舊君情，元直終隨老母行。立效報公何感慨，指心辭主更分明。三方本以兵攻戰，一士能爲國重輕。多謝曹劉存大度，任教忠孝得成名。
送張宏下第南歸 李覯
世家元是武夷孫，四上觀光預國賓。地底豈無干斗氣，天邊爭奈飲牛人。田宜秫稻應多酒，路入溪山漸少塵。身計未諧歸計好，一樽猶可醉鄉鄰。
葛陂逢何道士 李覯
十數年前別我行，相逢猶是舊顔形。琴聲漸古聽來淡，藥味雖凡試最靈。出有酒錢天下富，住無家地浪頭萍。神仙可學應須學，萬里蓬萊一點青。
俞秀才山風亭小飲 李覯
炎炎千室熱如烘，亭壓山頭獨有風。雨意生獰雲彩黑，秋容細碎樹枝紅。半天斜日歸心動，一面平川醉眼空。却是夢魂無所得，人間豈少翠微宮。
謝宋屯田見示永平錄海南編 李覯
多少儒衣只假塗，貴來誰肯更觀書。其間或以文爭勝，未見如君識有餘。長把六經爲準的，最應三代是權輿。可憐後世名空在，直釣而今豈得魚。
閩中歲暮 李覯
休道南人暖過冬，苦寒今與北方同。霜嚴欲裂地到底，日短不行天正中。誰使智愚相伴老，便將榮辱斷還空。鄉愁莫更欺閑客，薄酒從來亦有功。
送侯殿直之官吉州 李覯
待詔何年別玉堂，筆端渾欲繼鐘王。官資未出風塵外，蹤迹曾親日月光。扶老只今非遠道，薦能從此有封章。廬陵若要高文寫，爭得滁州在故鄉。
偶題饒秀才谿光亭 李覯
北出城來駐馬蹄，君家別館幸臨谿。雄虹見雨遏不斷，潦水到秋痕漸低。萬事熱心成浩歎，一樽撩眼怕長迷。俗人誰會儒生意，是處醉吟還日西。
宗人宅仁知閣 李覯
江南盡是山水地，君子固求仁知名。可憐塵土不到眼，只有雲泉相伴清。人間擾擾知何在，日暮悠悠空鬭行。明月一欄風一枕，醉鄉猶可過浮生。
早夏偶作 李覯
閑愁不覺過年光，强半精神似醉鄉。幾度雨來成惡熱，有時雲斷見斜陽。古人事業塵空滿，故國園林草自長。頼得南華憐我病，一篇齊物勝醫方。
匈奴傳 李覯
漢家經武意如何，也信狼心欲偃戈。豈是虜庭佳麗少，自緣婚禮貨財多。女從宗室方掄擇，賦出齊民更刮摩。若向大臣求姪媵，當是誰肯議通和。
忠武侯 李覯
齊霸燕强舊有基，當年管樂易爲奇。何如新野覊栖後，正值曹公挾帝時。指畫二州收漢燼，安排八陣與天期。才高命短雖無奈，猶勝隆中世不知。
次韻答陳殿丞見寄 李覯
顛倒江湖二十春，干時的是妄庸人。先容不肯收蟠木，高足無從得要津。衆與善名酬苦志，莫將吟味養閑身。食田飲井知誰力，下有驕兒上有親。
贈韓侍禁 李覯
閥閱山西舊將家，一官淪落向天涯。目皮相處應難識，髀肉生來只自嗟。野囿幾年饑虎豹，旱雷何日起龍蛇。吳歌楚舞時相慰，劍鋏梅乾鐵有花。
送沈祕校 李覯
君家龍虎弟兄賢，斗酒相逢楚水邊。雨露自今榮一命，塵埃未免困三年。高談欲出稠人右，敏政當居俗吏前。異日能來見逋客，麻姑碧洞古時天。
寄題錢塘毛氏西湖園 李覯
昔年曾泛西湖流，君今更住西湖頭。人生多是未得往，地上有天何處求。朱樓照影鐘磬曉，畫船落手芙蓉秋。鯉魚赤鱗應不少，待與水仙相伴遊。
自解 李覯
人生何苦要多才，百慮攢心摘不開。夜月幾曾無夢處，春風只管送愁來。禿毫强會悠悠事，浮世無過滿滿盃。看取秦坑烟焰裏，是非同作一抔灰。
不寐 李覯
四壁空空絕語聲，困來終是睡難成。孤燈要與人相背，寒漏苦教天不明。累月故園無信息，幾般閑事惱心情。別愁若解生華髮，一夕應添一萬莖。
韓偓集有自撫州往南城縣舟行見拂水薔薇之詩南城吾鄉也因題八句 李覯
韓偓當年赴七閩，舟行過此倍凝神。江邊石上知誰處，綠戰紅酣別是春。往事幾多書不記，仙源依舊地無塵。花光柳色今何限，更有才人勝古人。
代書答陳次公 李覯
咄咄休休一世閑，百年都是浪悲歡。高談不待傍人笑，立事須知自古難。時見老顔來鑑裏，已將生計託雲端。六鼇未可揮刀斫，肯便臨谿把釣竿。
和君錫題堯輔齋壁 李覯
書林老仙頭欲斑，近日卜居吳楚間。麻姑世界盡贏得，羲皇興味先追還。川流切對夏無暑，山月出來門未關。笑殺區區躁求者，不因貧病不曾閑。
送王都曹 李覯
古木亭邊夜嚮晨，餞壺重疊擁雙輪。高文健筆科場手，白髮青衫宦路人。十月霜風還劈面，六街塵土會欺貧。麻源碧澗神仙地，早晚歸來伴隠淪。
送危太博 李覯
一片靈臺衆共知，宦途寧肯避危機。至誠似有神明助，盡室初從瘴海歸。烈火豈能傷美寶，覆盆終是見炎暉。人生未出功名外，多少京塵待染衣。
題虞侍禁山停 李覯
嶺上簷楹締構新，我來登望倍凝神。可憐韜略真名將，猶與谿山作主人。會把松心欺過雪，更憑花萼占留春。江南風物雖佳麗，爭奈燕然有虜塵。
君錫宰壽春 李覯
淪落多愁笑不成，水邊還是送君行。官爲令長前程好，地近鄉關喜氣生。百里有人觀惠術，三年唯我見交情。山中後夜思賢處，風月猶應似舊清。
錢寺丞知白州 李覯
大邑歌謠日尚新，忽驚千騎擁行塵。宦游莫歎登長道，天意先教福遠人。城在海隅門少客，地鐘陽氣景常春。政成不患無知己，按察當今正直臣。
次韻答史太博 李覯
驛使將詩訪遠山，發函寧暇正衣冠。秦城未割難論價，燕谷纔吹已不寒。佔畢有心忘老至，惰農無罰賀恩寬。一枝數粒唯知分，豈是明時學考槃。
蟬 李覯
一蛻囂塵向此生，柳枯槐老正傷情。高吟盡日知誰聽，零露充腸且獨清。螳斧不勞陰致害，貂冠猶可共傳名。騷人若有遺魂在，應放冤聲伴爾鳴。
寄史屯田 李覯
秀汝清旴數舍中，繫匏名謁竟難通。只知俗吏隆官業，不意高文有古風。朝請待趨天屏北，家園歸省浙江東。遠民利害聞應熟，早晚嘉謀沃舜聰。
答丘寺丞示月蝕詩 李覯
一夜吟公月蝕詩，睡魔驚走醉魂飛。如將混沌重區別，要使君臣有等威。天道至高全指掌，古人雖死合知非。相思無計能相見，何日軒車向北歸。
蓬屋 李覯
長簷數尺庇堂東，疎漏從來只有蓬。日影碎如秋樹下，雨聲初似夜船中。竹經蠹了多垂地，箬到乾時半捲空。此處想非人所競，衆言千萬莫相攻。
階基 李覯
堂前一級似階墀，無石無甎只舊基。泥飾頃因年節近，蹋崩唯是客行時。誰曾羅襪雙來上，多謝蒼苔久不離。從此便成貧景致，竹簾垂處最相宜。
宜春臺 李覯
謫官誰住小蓬萊，唯有宜春有古臺。千里待看毫末去，萬家攢作畫圖來。雲中羅綺香風落，月底笙歌醉夢迴。莫怪江山苦相助，騷人沒後得真才。
東湖 李覯
古郡城池已瞰江，重湖更在郡東方。水仙坐下魚鱗赤，龍女門前橘樹香。路絕塵埃非灑掃，地無風雨亦清凉。使君待客多娛樂，只有醒時覺異鄉。
送趙拊 李覯
先朝名士有遺孫，狼藉麻衣化洛塵。筆下每求千古意，醉中曾過幾迴春。勞生只見年年老，客路相逢事事新。滿座狂歌時莫笑，眼看燕市若無人。
太平州十詠亭 李覯
客遊無日暫開顔，姑孰谿邊偶得閑。風景直疑圖畫出，古今都似夢魂間。桓溫罪逆休重問，謝傅英靈已不還。深美謫仙遺世務，酒船椎鼓浪如山。
送王尉 李覯
義激中心不再思，宦途從此抱瑕疵。誰憐君子篤親意，況是明王孝治時。靖節田園應久廢，尚平婚嫁豈宜遲。一官塵土休迴顧，海上羣鷗舊有期。
野意亭 李覯
福唐城郭掌中窺，旭日登臨到落暉。誰在畫簾沽酒處，幾多鳴櫓趁潮歸。晴來海色依稀辨，醉後鄉愁積漸微。山鳥不知紅粉好，纔聞歌板便驚飛。
靈源洞 李覯
纔出塵來尚未知，漸攀藤竹漸臨危。伏流似是龍藏處，古樹應無春到時。誰把石崖齊剗削，直教雲氣當簾帷。良工畫得猶宜秘，莫與凡夫肉眼窺。
送陳司理 李覯
平生直道耻求人，下位沈英久未伸。齊吹古來偏有濫，葉龍今更不宜真。天邊奕世三台貴，江上先廬一畝貧。大抵窮通相倚伏，這迴寒谷解逢春。
送黄承伯 李覯
君來別我向番陽，時節初春曉尚霜。茶褐園林新柳色，鹿胎田地落梅香。此行硯席多知己，是處樓臺可舉觴。只恐詔書非久下，槐花又在眼前黄。
謝蔡十八丈相示詩卷 李覯
昔年多幸枉高軒，示我新詩累百篇。使君即時還趙璧，夢魂今尚憶鈞天。據鞍馬援誰云老，陋巷顔回始是賢。桂樹寒山風景好，近來應更有長編。
清話堂詩 李覯
釋子相延暫解冠，一宵清話到更蘭。漆盤香燼死蚯蚓，紙瓦雨聲鳴彈丸。往事莫將閑口笑，勞生誰在定中看。明朝頮面還歸去，依舊塗泥濺馬鞍。
送郴縣吳主簿 李覯
數十年來預薦書，當時文行聳羣儒。青衫近始霑王澤，白首從新入宦途。四壁生涯雖寂莫，一官趨進轉崎嶇。楚南若是江山好，閑日猶應味道腴。
覽余堯輔詩因成七言四韻 李覯
少年心苦向毛錐，老大生涯只有詩。哀樂萬端成畫繪，江山大半入鑪鎚。格如平易人多愛，意到幽深鬼未知。白髮尚新才不盡，幾時吟興是衰時。
次韻酬屯田陳丈見寄 李覯
老年纔到病還催，老病成叢撥不開。腹冷有時如咽雪，耳虛終日獨聞雷。半生辛苦歸三徑，萬恨銷磨向一桮。頼得竹窗無事處，清風頻共故人來。
同徐殿丞遊麻姑山陳屯田聞之以詩見寄次韻第二首 李覯
塵寰漸遠漸凄清，似向崑崙采玉英。此地已知鄰華子，幾人猶道識方平。步高那復肌膚重，心逸都疑羽翼生。苦恨俗緣無了處，歸來依舊馬蹄聲。
和陳屯田送知縣徐殿丞次韻 李覯
近年雙闕暫鳴珂，出宰南城戶數多。古道存心公道顯，惡人鉗口善人歌。登高賦處英辭在，垂橐歸時舊物鈋。當比瑞金囂訟後，要移風俗擬如何。
和屯田陳丈寄唐休次韻 李覯
白屋從來未有官，一名須作佛名看。彥倫北谷重歸去，安石東山足舊歡。常調幾時趨鳳闕，湛恩唯待立雞竿。胸中況是多奇藴，自比陽春退苦寒。
和王刑部遊仙都觀 李覯
尋幽西去路非賒，回首紅塵可可嗟。不待鸞驂并鶴駕，便分人世與仙家。幾函道藏金壺墨，一片秋容玉井花。還似武夷高會日，骨凡猶幸醉流霞。
和遊丹霞有懷歸之意 李覯
暫時來訪道家流，肯伴煙蘿滯一丘。爲憶長安瞻日下，欲尋蓬島向鼇頭。陶潛醉後雖眠石，王粲憂多更上樓。宣室歲餘虛席在，青山何路更重遊。
送知軍曹比部移虔州 李覯
要知賢者善居官，法自嚴明性自寬。黠吏欲欺難作計，愚民初懼久方安。獄辭大小情皆見，市物公私價一般。農力不聞供土木，窮閻猶得免饑寒。星爲二使來巡撫，考未三年悉可觀。劇郡便當煩鎮守，君恩寧許更盤桓。雨轓贛水行非遠，五袴旴江日漸單。從此天衢龍躍去，野人懷德謾悲酸。
芍藥 李覯
斜月正當樓，香霧壓城重。起傍小蘭行，花亦方在夢。
海棠 李覯
戢戢雖聚頭，脉脉俱俯地。既言是姊妹，又却相妬忌。面痕赤未沒，盡是傷爪指。不然睡未醒，被人沃井水。
訶孟子 李覯
完廩捐階未可知，孟軻深信亦還疑。岳翁方且爲天子，女婿如何弟殺之。
震山巖 李覯
鮮日媚睛靄，泉石閩融融。酒味醴於春，揖翠迎春風。坐映珪璧秀，六合開情悰。昔人袖全璞，傲睨追冥鴻。里閭味前塵，慨慕滋無窮。蓄藴非一身，出處固異同。
又寄龍學 李覯
三十年交舊，相逢各白頭。海壖曾共飯，洛社又同遊。脫屣風波地，開懷松桂秋。兩眉從此後，應不著閑愁。
雲興于山 蘇洵
雲興于山，霜霜爲霧。匪山不仁，天實不顧。山川我享，爲我百訴。豈不畏天，哀此下土。班班鳲鳩，穀穀晨號。天乎未雨，余不告勞。誰爲山川，不如羽毛。
有驥在野 蘇洵
有驥在野，百過不呻。子不我良，豈無他人。縶我于廐，乃不我駕。遇我不終，不如在野。禿毛于霜，寄肉于狼，寧彼我傷。寧人不我顧，無子我忘。
有觸者犢 蘇洵
有觸者犢，再箠不却。爲子已觸，安所置角。天實畀我，子欲已我。惡我所爲，盍奪我有。子欲不觸，盍索之苙。
朝日載昇 蘇洵
朝日載昇，薨薨伊氓。于室有績，于野有耕。于塗有商，于邊有征。天生斯民，相養以寧。嗟我何爲，踽踽無營。初孰與我，今孰主我。我將往問，安所處我。
我客至止 蘇洵
我客至止，我逆于門。來升我堂，來飲我罇。羞鼈不時，詈我不勤。求我何多，請辭不能。客謂主人，唯子我然。求子之多，責子之深，期子于賢。
顔書 蘇洵
任君北方來，手出邠州碑。爲是魯公寫，遺我我不辭。魯公實豪傑，慷慨忠義姿。憶在天寶末，變起漁陽師。猛士不敢當，儒生橫義旗。感激數十郡，連衡鬭羌夷。新造勢尚弱，胡爲力未衰。用兵竟不勝，歎息真數奇。杲兄死常山，烈士淚滿頤。魯公不死敵，天下皆熙熙。奈何不愛死，再使踏鯨鰭。公固不畏死，吾實悲當時。緬邈念高誼，惜哉我生遲。近日見異說，不知作者誰。云公本不死，此事亦已奇。大抵天下心，人人屬公思。加以不死狀，慰此苦歎悲。我欲哭公墓，莽莽不可知。愛其平生迹，往往或孑遺。此字出公手，一見減歎咨。使公不善書，筆墨紛訛癡。思其平生事，豈忍棄路歧。況此字頗怪，堂堂偉形儀。駿極有深穩，骨老成支離。點畫迺應和，關連不相違。有如一人身，鼻口耳目眉。彼此異狀貌，各自相結維。離離天上星，分如不相持。左右自綴會，或作斗與箕。骨嚴體端重，安置無欹危。篆鼎兀大腹，高屋無弱楣。古器合尺度，法相應矩規。想其始下筆，莊重不自卑。虞柳豈不好，結束煩馽羈。筆法未離俗，庸手尚敢窺。自我見此字，得紙無所施。一車會百木，后斤斧易爲。團團彼明月，欲畫形終非。誰知忠義心，餘力尚及斯。因此數幅紙，使我重嘆嘻。
歐陽永叔白兔 蘇洵
飛鷹搏平原，禽獸亂衰草。蒼茫就擒執，顛倒莫能保。白兔不忍殺，歎息愛其老。獨生遂長拘，野性始驚矯。貴人織筠籠，馴擾漸可抱。誰知山林寬，穴處頗自好。高飈動槁葉，羣竄迹如掃。異質不自藏，照野明暠暠。獵夫指之笑，自匿苦不早。何當騎蟾蜍，靈杵手自搗。
答二任 蘇洵
魯人賤夫子，嗚丘指東家。當時雖未遇，弟子已如麻。奈何鄉閭人，曾不爲歎嗟。區區吳越間，問骨不憚遐。習見反不怪，海人等龍暇。嗟我何足道，窮居出無車。昨者入京落，文章彼人誇。故舊未肯信，聞之笑呀呀。獨有兩任子，知我有足嘉。遠遊苦相念，長篇寄芬葩。我道亦未爾，子得無增加。貧窮已衰老，短髮垂髿髿。重祿無意取，思治山中畬。往歲栽苦竹，細密如蒹葭。庭前三小山，本爲山中楂。當前鑿方池，寒泉照谽谺。翫此可竟日，胡爲踏朝衙。何當子來會，酒食相邀遮。願爲久相敬，終始無疵瑕。閑居各無事，數來飲流霞。
丙申歲余在京師鄉人陳景回自南來棄其官得太子中允景回舊有地在蔡今將治園囿於其間以自老余嘗有意於嵩山之下洛水之上買地築室以爲休息之館而未果今景回欲余詩遂道此意景回志余言異日可以知余之非戲云爾 蘇洵
岷山之陽土如腴，江水清滑多鯉魚。古人居之富者衆，我獨厭倦思移居。平川如手山水蹙，恐我後世鄙且愚。經行天下愛嵩嶽，遂欲買地居妻孥。晴原漫漫望不盡，山色照野光如濡。民生舒緩無夭扎，衣冠堂堂偉丈夫。吾今隠居未有所，更後十載不可無。聞君厭蜀樂上蔡，占地百頃無邊隅。草深野闊足狐兔，水種陸取身不劬。誰知李期顧秦寵，不獲牽犬追黄狐。今君南去已足老，行看嵩少當吾廬。
憶山送人 蘇洵
少年喜奇迹，落拓鞍馬間。縱目視天下，愛此宇宙寬。山川看不厭，浩然遂忘還。岷峨最先見，睛光厭西川。遠望未及上，但愛青若鬟。大雪冬沒脛，夏秋多虵蚖。乘春乃敢去，匍匐攀孱顔。有路不容足，左右號鹿猿。陰崖雪如石，迫暖成高瀾。經日到絕頂，目眩手足顛。自恐不得下，撫膺忽長嘆。坐定聊四顧，風色非人寰。仰面囁雲霞，垂手撫百山。臨風弄襟袖，飄若風中仙。朅來游荆渚，談笑登峽船。峽山無平岡，峽水多悍湍。長風送輕帆，瞥過難詳觀。其間最可愛，巫廟十數巔。聳聳青玉幹，折首不見端。其餘亦詭怪，土老崖石頑。長江渾渾流，觸齧不可攔。苟非峽山壯，浩浩無隅邊。恐是造物意，特使險且堅。江山兩相值，後世無水患。水行月餘日，泊舟事征鞍。爛熳走塵土，耳囂目眵昏。中路逢漢水，亂流愛清淵。道逢塵土客，洗濯無瑕痕。振鞭入京師，累歲不得官。悠悠故鄉念，中夜成慘然。五噫不復留，馳車走轘轅。自是識嵩岳，蕩蕩容貌尊。不入衆山列，體如鎮中原。幾日至華下，秀色碧照天。上下數十里，映睫青巑巑。迤邐見終南，魁岸蟠長安。一月看山岳，懷抱斗以騫。漸漸大道盡，倚山棧夤緣。下瞰不測溪，石齒交戈鋋。虛閣怖馬足，險崖磨吾肩。左山右絕澗，中加一繩慳。傲睨駐鞍轡，不妨驅以鞭。累累斬絕峯，兀不相屬聯。背出或逾峻，遠騖如爭先。或時度岡領，下馬步險艱。怪事看愈好，勤劬變清歡。行行上劒閣，勉强踵不前。矯首望故國，漫漫但青煙。及下鹿頭坂，始見平沙田。歸來顧妻子，壯抱難留運。遂使下餘載，此路常周旋。又聞吳越山，中明水澄鮮。百金買駿馬，往意不自存。投身入廬岳，首挹瀑布源。飛下二千丈，强烈不可干。餘潤散爲雨，遍作山中寒。次入二林寺，遂獲高僧言。問以絕勝境，導我同躋攀。逾月不倦厭，巖谷行欲殫。下山復南邁，不知已南虔。五嶺望可見，欲往苦不難。便擬去登玩，因得窺羣蠻。此意竟不償，歸抱愁煎煎。到家不再出，一頓俄十年。昨聞廬山郡，太守雷君賢。往求與識面，復見山鬰蟠。絕壁橫三方，有類大破鐶。包裹五六州，倚之爲長垣。大抵蜀山峭，巉刻氣不溫。不類嵩華背，氣象多濃繁。吳君潁川秀，六載爲蜀官。簿書苦爲累，天鶴囚籠樊。岷山青城縣，峨眉亦南犍。黎雅又可到，不見宜悒然。有如烹脂牛，過眼不得飡。始謂泛峽去，此約今又愆。只有東北山，依然送歸軒。他山已不見，此可著意看。
上田待制詩 蘇洵
日落長安道，大野渺荒荒。吁嗟秦皇帝，安得不富强。山大地胍厚，小民十尺長。耕田破萬頃，一稔粟柱樑。少年事游俠，皆可荷弩槍。勇力不自驕，頗能啗乾糧。天意此有謂，故使連西羌。古人遭邊患，累累鬭兩剛。方今正似此，猛士强如狼。跨馬負弓矢，走不擇澗岡。脫甲森不顧，袒裼搏敵場。嗟彼誰治此，踧踧不敢當。當之負重責，無成不朝王。田侯本儒生，越略今洸洸。右手握麈尾，指麾據胡牀。郡國遠浩浩，邊鄙有積倉。秦境古何在，秦人多戰傷。此事久不報，此時將何償。得此報天子，爲侯歌之章。
途次長安上都漕傅諫議 蘇洵
丈夫正多念，老大自不安。居家不能樂，忽忽思中原。慨然棄鄉廬，劫劫道路間。窮山多虎狼，行路非不難。昔者倦奔走，閑門事耕田。蠶穀聊自給，如此已十年。緬懷當今人，草草無復閑。堅卧固不起，芒刺實在肩。布衣與食肉，幸可交口言。默默不以告，未可遽罪愆。驅車入京洛，藩鎮皆達官。長安逢傅侯，願得說肺肝。貧賤吾老矣，不復苦自嘆。富貴不足愛，浮雲過長天。中懷邈有念，惝怳難自論。世俗不見信，排斥僅得存。昨者東入秦，大麥黄滿田。秦民可無饑，爲君喜不眠。禁軍幾千萬，仰此填其咽。西蕃久不反，老賊非常然。士飽可以戰，吾寧爲之先。傅侯君在西，天子憂東藩。烽火尚未滅，何策安西邊。傅侯君謂何，明日將東轅。
答陳公美 蘇洵
少壯事已遠，舊交良可懷。百年能幾何，十載不得偕。念昔居鄉里，游處了無猜。飲食不相捨，談笑久所陪。拜君以爲兄，分蜜誰能開。齒髮俱未老，未至衰與頹。我子在襁褓，君猶無嬰孩。君後獨捨去，爲吏天一涯。我又厭奔走，遠引不復來。歲月杳難恃，區區老吾儕。況從與君別，多事歲若排。心力不能救，衰病侵骨骸。二子皆已冠，如吾苦無才。君亦已有嗣，骨目秀且佳。人事知幾變，會合終不諧。昨者本不出，豪傑苦自咍。欝欝自不樂，誰爲子悲哀。翻然感其說，東走陵巔崖。不意君在此，得春笑與詼。君顔蔚如故，大噱飛塵灰。我老應可怪，白髭生兩顋。新句辱先贈，古詩許見推。賢俊非獨步，故舊每所乖。作詩報嘉貺，亦聊以相催。
又答陳公美三首  其一 蘇洵
仲尼魯司寇，官職亦已優。從祭肉不及，戴冕奔諸侯。當時不之知，爲肉誠可羞。君子意有在，衆人但愆尤。置之待後世，皎皎無足憂。
又答陳公美三首  其二 蘇洵
仲尼爲羣婢，一走十四年。荀卿老不出，五十干諸田。顧彼二夫子，豈其陷狂顛。出處固無定，不失稱聖賢。彼亦誠自信，誰能卹多言。
又答陳公美三首  其三 蘇洵
公孫昔放逐，牧羊滄海濱。勉强聽鄉里，垂老西游秦。自顧未爲壯，徒爲久辛勤。君子豈必隠，孔孟皆旅人。
送李才元學士知邛州 蘇洵
貧賤羞妻子，富貴樂鄉關。不見李夫子，得意今西還。白馬渡滻水，紅旌照蜀山。歸來未解带，故舊已滿門。平生浪游處，何者哀王孫。壯士勿齷齪，千金報一飱。
送陸權叔提舉茶稅 蘇洵
君家本江湖，南行即鄰里。稅茶雖冗繁，漸喜官資美。嗟君本篤學，寤寐好文字。往年在巴蜀，憶見春秋始。名家亂如髮，棼錯費尋理。今來未五歲，新傳滿盈几。又言欲治易，雜說書萬紙。君心不可測，日夜湧如水。何年重相逢，祗益使余畏。但恐茶事多，亂子易中意。茶易兩無妨，知君足才思。
送王吏部知徐州 蘇洵
東徐三齊之南鄰，夫子豈是三齊人。辭囂乞靜得此守，走兔入藪魚投津。徐州絕勝不須問，請問項籍何去秦。江山雄豪不相下，衣錦遊戲欲及辰。霸王事業今已矣，但有太守朱兩輪。還鄉據勢與古並，豈有漢戟窺城闉。論安較利乃公勝，行矣正及汴水勻。
藤樽 蘇洵
枯藤生幽谷，蹙縮似無材。不意猶爲累，刳中作酒杯。君知我好異，贈我酌村醅。衰意方多感，爲君當數開。藤樽結如螺，村酒綠如水。開樽自獻酬，竟日成野醉。青莎可爲席，白石可爲機。何當酌清泉，永以思君子。
送任師中任清江 蘇洵
吾喜送任師，羨君方少年。有如伏櫪馬，看彼始及鞍。奔騰過吾目，蕭條正思邊。誰知脫吾羈，傲睨登太山。君今始得縣，翱翔大江干。大江多風波，渺然勢欲翻。浩蕩吞九野，開闔壯士肝。人生患不出，局束守一廛。未常見大物，不識天地寬。今君吾鄉秀，固已見西川。去年人邊吏，出入烽火閒。儒冠雜武弁，屈與氊裘言。又當適南土，大浪泛目前。胸中芥蔕心，吹盡爲平田。陳湯喜刑勝，所至常縱觀。吾想君至彼，胸膽當豁然。
送吳待制中復知潭州二首  其一 蘇洵
十年嘗作犍爲令，四脉嘗聞愍俗詩。共歎才高堪御史，果能忠諫致戎麾。會稽特欲榮公子，馮翊猶將試望之。船繫河隄無幾日，南公應已慳來遲。
送吳待制中復知潭州二首  其二 蘇洵
臺省留身凡幾歲，江湖得郡喜今行。卧聽曉鼓朝眠穩，行入淮流鄉味生。細雨滿村蓴菜長，高風吹旆綵船獰。到家應有壺觸勞，倚頼比鄰不畏卿。
從叔母楊氏輓詞 蘇洵
老人凋喪悲宗黨，寒月淒涼葬舊林。白髮已知鄰里暮，傷懷難盡子孫心。幾年贈命涵幽壤，當有銘文記德音。千里緘詞託哀恨，鳴鳴引者涕中吟。
次韻和縉叔遊仲容西園二首  其一 蘇洵
春入禁城懷舊隠，偶來芳圃似還家。番番翠蔓纏松上，粲粲朱梅入竹花。客慢空勞嚴置兕，酒多無用早成虵。相公猶有遺書在，欲問郎君借五車。
次韻和縉叔遊仲容西園二首  其二 蘇洵
栽松成徑百餘尺，隔徑開堂似兩家。厭事共邀終日飲，渴春先賞後開花。客來庭樹鳴寒鵲，酒入肌膚憶冷虵。衰病不勝杯酒處，醉歸傾倒欲乘車。
遊嘉州龍巖 蘇洵
繫舟長堤下，日夕事南征。往意紛何速，空巖幽自明。使君憐遠客，高會有餘情。酌酒何能飲，去鄉懷獨驚。山川隨望闊，氣候带霜清。佳境日已去，何時休遠行。
初發嘉州 蘇洵
家託舟航千里速，心期京國十年還。烏牛山下水如箭，忽失峨眉枕席間。
襄陽懷古 蘇洵
我行襄陽野，山色向人明。何以洗懷抱，悠哉漢水清。遼遼峴山道，千載幾人行。踏盡山上士，山腰爲之平。道逢墮淚碣，不覺涕亦零。借問羊叔子，何異葛孔明。今人固已遠，誰識前輩情。朅來萬山下，潭水轉相縈。水深不見底，中有杜預銘。潭水竟未涸，後世自知名。成功本無敵，好譽真儒生。自從三子亡，草中無豪英。聊登峴山首，淚與漢流傾。
寄楊緯 蘇洵
家居對山木，謂是忘言伴。去鄉不能致，回顧頗自短。誰知有楊子，磊落收百段。揀贈最奇峰，慰我苦長歎。連城盡如削，邃洞幽可款。回合抱空虛，天地聳其半。舟行因樂載，陸挈敢辭懶。飄飄忽千里，有客來就看。自言此地無，愛惜苦欲換。低頭笑不答，解纜風帆滿。京洛有幽居，吾將隠而玩。
和楊節推見贈 蘇洵
與君多乖睽，邂逅同泛峽。宋子雖世舊，談笑頃不接。二君比宦遊，疇昔共科甲。唯我老且閑，獨得離圈柙。少年實强銳，議論今我怯。有如乘風箭，勇發豈顧帖。置酒來相邀，慇懃爲留楫。楊君舊痛飲，淺水安足涉。嗟我素不任，一酌己頳頰。去生別懷愴，有子旅意愜。捨棹治陸行，歲晚筋力乏。予懶本不出，實爲人事劫。相將犯苦寒，大雪滿馬鬣。
答張子立見寄 蘇洵
舟行道里日夜殊，佳士恨不久與俱。峽山行盡見平楚，捨舡登岸身無虞。念君治所自有處，不復放縱如吾徒。憶昨相見巴子國，謁我江上顔何娛。求文得卷讀不已，有似駿馬行且且。自言好學老未厭，方冊幾許魯作魚。古書今文遍天下，架上未有耿不愉。示我近所集，漫如遊通衢。通衢衆所入，癃殘詭怪雜沓不辨可嘆吁。文人大約可數者，不過皆在衆所譽。此外何足愛，刓破無四隅。況予固魯鈍，老蒼處羣雛。入趙抱五絃，客齊不吹竽。山林自竄久不出，回視衆俊驚錕鋙。豈意誤見取，騏驥參羸駑。將觀馳騁鬭雄健，無乃獨不堪長途。凄風臘月客荆楚，千里適魏勞奔趨。將行紛亂苦無思，强說鄙意慙區區。
送蜀僧去塵 蘇洵
十年讀易費膏火，盡日吟詩愁肺肝。不解丹青追世好，欲將芹芷薦君盤。誰爲善相應嫌瘦，後有知音可廢彈。拄杖掛經須倍道，故山春蕨已闌干。
九日和魏公 蘇洵
晚歲登門最不才，蕭蕭華髮映金罍。不堪丞相延東閣，閑伴諸儒老曲臺。佳節久從愁裏過，壯心偶傍醉中來。暮歸衝雨寒無睡，自把新詩百遍開。
題仙都觀 蘇洵
飄蕭古仙子，寂寞蒼山上。觀世眇無言，無人獨惆悵。深岩聳喬木，古觀靄遺像。超超不可揖，真意誰復亮。蜿蜒乘長龍，倏忽變萬狀。朝食白雲英，暮飲石髓鬯。心肝化瓊玉，千歲已無恙。世人安能知，服藥本虛妄。嗟哉世無人，江水空蕩漾。
遊陵雲寺 蘇洵
長江觸山山欲摧，古佛咒水山之隈。千航萬舸𣍿前過，仰視絕頂皆徘徊。足踏重濤怒洶涌，背負喬嶽高崔嵬。予昔過此下荆渚，班班滿面生蒼苔。今來重到非舊觀，金翠晃蕩祥光開。縈回一徑上嶮絕，却立下視驚心骸。蜀江迤邐漸不見，沫水騰掉震百雷。山川變化禹力盡，獨有道者嘗閔哀。琢山决水通萬里，奔走荆蜀如長街。世人至今不敢嫚，坐上蛻骨冷不埋。余今劫劫何所往，媿爾前人空自咍。
過木櫪觀 蘇洵
聞道精陽令，當時此學仙。鍊形初似鶴，蛻質竟如蟬。蘚上搘棺石，雲生晝影莚。舟中望山上，唯見柏森然。
神女廟 蘇洵
巫陽仙子雲爲裾，高情杳眇與世踈。微有薄酒安足獻，願採山下霜中蔬。仙壇古洞何清虛，中有瓊樓白玉除。江上浩蕩誰來過，聞道琴高駕鯉魚。
題白帝廟 蘇洵
誰開三峽纔容練，長使羣雄苦力爭。熊氏凋零餘舊族，成家寂寞閉空城。永安就死悲玄德，八陣勞神嘆孔明。白帝有靈應自笑，諸公皆敗豈由兵。
萬山 蘇洵
萬山臨漢江，傑立與峴偶。杜公破三吳，磊落叔子後。當年愛山意，無乃求自附。自比誠不慙，山水亦奇秀。羊公苟有知，當爲頷其首。
荆門惠泉 蘇洵
古郡带荒山，寒泉出西郭。嘈嘈幽響遠，衮衮清光活。當年我少年，繫馬弄潺湲。愛此泉旁鷺，高姿不可攀。今逾二十載，我老泉依舊。臨流照衰顔，始覺老且瘦。當時同遊子，半作泉下塵。流水去不返，遊人歲歲新。
昆陽城 蘇洵
昆陽城外土非土，戰骨多年化牆堵。當時尋邑驅市人，未必三軍皆反虜。江河填滿道流血，始信武成真不誤。殺人應更多長平，薄賦寬征已無補。英雄爭鬭豈得已，盜賊縱橫亦何數。御之失道誰使然，長使哀魂啼夜雨。
題三遊洞石壁 蘇洵
洞門蒼石流成乳，山下長溪冷欲冰。天寒二子苦求去，我欲居之爾不能。
與可許惠所畫舒景以詩督之 蘇洵
枯松怪石霜竹枝，中有可愛知者誰。我能知之不能說，欲說常恐天真非。羨君筆端有新意，倏忽萬狀成一揮。使我忘言惟獨笑，意所欲說輒見之。問胡爲然笑不答，無乃君亦難爲辭。晝行書空夜畫被，方其得意尤若癡。紛紛落紙不自惜，坐客爭奪相謾欺。貴豪滿前謝不與，獨許見贈憐我衰。我當枕簟卧其下，暮續膏火朝忘炊。門前剝喙不須應，老病人誰稱我爲。
仙都山鹿 蘇洵
客來未到何從見，昨夜數聲高出雲。應是仙君老僮僕，當時掌客意猶勤。
自尤 蘇洵
五月之旦茲何辰，有女强死無由伸。嗟予爲父亦不武，使汝孤塚埋冤魂。死生壽夭固無定，我豈以此輒怨人。當時此事最驚衆，行道聞者皆醉辛。余家世世本好學，生女不獨治組紃。讀書未省事華飾，下筆亹亹能屬文。家貧不敢嫁豪貴，恐彼非偶難爲親。汝母之兄汝叔舅，求以厥子來結姻。鄉人婚嫁重母族，雖我不肯將安云。生年十六亦已嫁，日負憂責無歡欣。歸寧見我悲且泣，告我家事不可陳。舅姑叔妹不知道，棄禮自快紛如雲。人多我寡勢不勝，祗欲强學非天真。昨朝告以此太甚，捩耳不聽生怒嗔。余言如此非乃事，爲婦何不善一身。嗟哉爾夫任此責，可奈狂狠如癡麏。忠臣汝不見洩冶，諫死世不非陳君。誰知余言果不妄，明年會汝初生孫。一朝有疾莫肯視，此意豈尚求爾存。憂惶百計獨汝母，復有汝父驚且奔。此時汝舅擁愛妾，呼盧握槊如隔鄰。狂言發病若有怪，里有老婦能降神。呼來問訊豈得已，汝舅責我學不純。急難造次不可動，堅坐有類天王尊。導其女妻使爲孽，就病索汝襦與裙。衣之出看又汝告，謬爲與汝增殷勤。多多擾亂莫勝記，咎汝不肯同其塵。經旬乳藥漸有喜，移病余告未絕根。喉中喘息氣纔屬，日使勉强飡肥珍。舅姑不許再生活，巧計竊發何不仁。嬰兒盈尺未能語，忽然奪去詞紛紛。傳言姑怒不歸覲，急抱疾走何暇詢。病中憂恐莫能測，起坐無語涕滿巾。須臾病作狀如故，三日不救誰緣因。此惟汝甥汝兒婦，何用負汝漫無恩。嗟余生女苟不義，雖汝手刃吾何言。儼然正直好禮讓，才敏明辯超無倫。正應以此獲尤譴，汝可以手心自捫。此雖法律所無奈，尚可仰首披蒼旻。天高鬼神不可信，後世有耳猶或聞。只今聞者已不服，恨我無勇不復冤。惟余故人不責汝，問我此事久嘆呻。慘然謂我子無恨，此罪在子何尤人。虎跑牛觸不足怪，當自爲計免見吞。深居高堂閉重鍵，牛虎豈解逾牆垣。登山入澤不自愛，安可僥倖遭騏驎。明珠美玉本無價，棄置溝上多緇磷。置之失地自當爾，既爾何咎荆與榛。嗟哉此事余有罪，當使天下重結婚。
老翁井 蘇洵
井中老翁誤年華，白沙翠石公之家。公來無蹤去無迹，井面團團水生花。翁今與世兩何與，無事紛紛驚牧豎。改顔易服與世同，無使市人知有翁。
題閻立本畫水官 蘇洵
水官騎蒼龍，龍行欲上天。手攀時且住，浩若乘風船。不知幾何長，足尾猶在淵。下有二從臣，左右乘魚黿。矍鑠相顧視，風舉衣袂翻。女子侍君側，白頰垂雙鬟。手執雉尾扇，容如未開蓮。從者八九人，非鬼非戎蠻。出水未成列，先登揚旗旜。長刀擁旁牌，白羽注强拳。雖服甲與裳，狀貌猶鯨鱣。水獸不得從，仰面以手扳。空虛走雷霆，雨電晦九川。風師黑虎囊，面目昏塵煙。翼從三神人，萬里朝天關。我從大覺師，得此詭怪編。畫者古閻子，于今三百年。見者誰不愛，予者誠已難。在我猶在子，此理寧非禪。報之以好詞，何必畫在前。
菊花 蘇洵
騷人足奇思，香草比君子。況此霜下傑，清芬絕蘭茝。氣稟金行秀，德備黄中美。古來鶴髮翁，餐英飲其水。但恐蓬藋傷，課僕加料理。
涵虛閣 蘇洵
幽居少塵事，瀟灑似江村。苔蘇深三徑，衣冠盛一門。嶺雲時聚散，湖水自清渾。世德書芳史，傳家有令孫。
香 蘇洵
擣麝篩檀入範模，潤分薇露合雞蘇。一絲吐出青煙細，半炷燒成玉筯粗。道士每占經次第，佳人惟驗繡工夫。軒窗几席隨宜用，不待高擎鵲尾爐。
句  其一 蘇洵
談詩究乎而。
句  其二 蘇洵
雀鷇含淳音，竹蔭抱靜節。
句 董傳
古來風義遺才少，近世公卿薦士稀。
同遊柏谷山 王舉元
曉出東郊迥，路穿桑柘林。人耕新雨地，寺隠半巖陰。遠目窮天宇，和風爽醉襟。停驂顧遺老，同是勸農心。
懷荆南舊遊 元絳
去年曾醉海棠叢，聞說新枝發舊紅。昨夜夢回花下飲，不知身在玉堂中。
和 元絳
晼晚年垂盡，陰沈氣始凝。雲霄方一色，霰雪忽相仍。何處茲辰好，吾州自古稱。稽山呈刻畫，鑑水弄鮮澄。佛土橫銀界，天文露玉繩。緶珠壓簾翠，礱璧累臺層。崑露朝垂木，郇鹽夕滿塍。濃梅明庾嶺，亂蝶鬧青陵。舞緩來還轉，驚多下忽騰。藏崖未見睍，著霤即垂冰。密處情何極，狂時力不勝。奪鮮迷野鶴，汙白絕藩蠅。孫幌方開卷，焦廬正曲肱。悲鳴跧老驥，怒擊下豪鷹。顧我雖遲暮，當歡亦彊能。醉懷思日富，病眼喜晨興。賀帳催休吏，賓筵幸得朋。周詩誦昌滿，鄴酌對劉應。賞爲良辰樂，高宜善賦登。鸘裘欣未至，青簡使先蒸。富歲還相慶，陽春各自矜。𨠑顔均玉氣，泚墨出珪稜。句待呼胡續，舟期訪戴乘。長謠辱君贈，珍感服吾膺。
因覽狀元節推和詩再和一首 元絳
緹籥驚年杪，鈴齋戒夙興。連空集霙霰，撇席命賓朋。菌閣盤虛出，箯輿選勝登。出川方晻藹，縞素競飛騰。密著珠簾重，低沈粉水澄。迷藏秦洞穴，刻鏤禹溝塍。蓬島三番抃，瑶峰四徹繩。風傳天外籟，湖寫鑑中冰。銀色三千界，琳臺十二層。折梅思陸凱，詠絮對王凝。妬舞輕飄燕，臨書細字繩。光凌射的鶴，氣壓沃洲鷹。櫂月谿翁共，歌蘭楚客能。瓊輈走油壁，練馬頓鉤膺。澤滲陽膏動，和薰氣燭蒸。冬權時已正，尺瑞歲將應。鄙也同民樂，油然弗自勝。平時陪法從，長憶奉昭陵。拂旦開金殿，鳴鞘下玉乘。六花朝服滿，萬歲壽觴稱。就望堯雲日，賡歌舜股肱。冰醪霑飫賜，竹唱聽哀矜。爾後孤蹤遠，頻年老病仍。兩朝還觀魏，何日見觚稜。
石傘峯書堂 元絳
奇峰如繖見遥青，玉笥山頭地有靈。三徑荒凉丞相隠，一篇清絕放夫銘。孤標竦處天門近，直影圓時日御停。誰躡巖梯訪遺迹，遠孫高謝在鴻冥。
題溪口廣慈寺 元絳
雲外軒窗切斗牛，翛然三伏亦生秋。青山屈曲無重數，俱束溪光款款流。
送程給事知越州 元絳
四十年來出處同，交情偏見歲寒中。相先各上青雲路，鬭在俱爲白髮翁。萬里厭勞方稍稍，一麾乘興又忽忽。清風冠劍辭仙殿，流水旌旗下越宮。山半樓臺迎日動，帳前鐃鼓入秋雄。因君更憶蓬萊雪，不覺吟魂過剡東。
和聖徒洛中九老會 元絳
五日佳辰郡政閑，延賓談笑豁幽關。閶門歌舞尊罍上，林屋煙霞指顧間。德應華星臨潁尾，年拘皓髮下商顔。名花美酒疎鐘永，坐見斜暉隠半山。
趙潛叔殉節詩 元絳
轉戰譙門日再晡，空拳由自冒戈殳。身垂虎口方安坐，命棄鴻毛更疾呼。柱下杲卿存斷節，袴間杵臼得遺孤。可憐三尺英雄氣，不愧西山士大夫。
送梵才大師歸天台 元絳
責重憂多兩鬢斑，十年長夢赤城山。何時得似凈名子，潄石眠雲恣意閒。
題秀野亭 元絳
亭占青山口，郊原四望平。遥林連崦黑，白水隔田明。翠麥波濤動，飛泉劍珮輕。長年便野趣，擬欲解塵纓。
將去郡席上呈同僚 元絳
在官七百二十日，只爲云州不爲身。民事勤勞心力盡，世涂憂畏鬢華新。離筵欲醉樽前月，美景難留洞口春。他日相逢應更好，諸君皆是眼中人。
巡按睦州過烏龍山 元絳
羣山衮衮卷波濤，舉手天門尺五高。塵土多年昏病眼，猶能千里見秋毫。
桐廬晚景 元絳
向晚西風急，扁舟下瀨輕。帆檣掛山影，鼓吹壓潮聲。白鳥煙中沒，斜陽雨外明。汕然五湖意，渾欲薄功名。
賀王禹玉 元絳
前殿聽宣中禁制，南宮看集外朝班。星辰影落三階下，桃李陰成四海閒。
詔修兩朝國史開局日賜筵史院和首相吳公席上韻 元絳
殿帷昕對罷，省戶雨陰餘。詔賜堯尊酒，人探禹穴書。夔龍方客右，班馬蓋徒歟。徑醉俄婦弁，雲西見日車。
流觸亭詩 元絳
春風流水出巖扉，載酒輕舟颺綵旗。把得玉杯還自笑，老翁真令似童兒。
隠几菴詩 元絳
分得藩符近海濱，溪山清處養天真。幅巾隠几春菴靜，直是羲皇已上人。
題鼓山元公亭 元絳
誰書吾姓揭亭顔，棟宇飛騰氣象完。谷口秋風吹鬢髮，海東朝日上蘭干。地高頓覺羣山小，天近須知六合寬。三到巖扉殊不厭，異時長向畫圖看。
鳳池山 元絳
州人未識鳳池山，朱轂時來此往還。四坐杯盤在天上，滿軒雲雨落人間。千圍老木排旌蓋，百尺飛泉響珮環。誰爲霜綃圖景象，翠微高處一開顔。
愛亭 元絳
朱轓何事獨來頻，不爲溪山只爲民。最愛年年禾稻熟，時豐自有壤歌人。
謝京師故人 元絳
丹荔黄甘北苑茶，勞君誘我向天涯。爭如太液樓邊看，池北池南總是春。
泗洲嶺 元絳
萬里一朱轓，崎嶇度嶺關。路盤雲雨際，人在斗牛間。
詩一首 元絳
閩山過盡見吳山，三載天涯五馬還。舊列未歸青瑣闥，餘生方入玉門關。林巒迤邐平無數，星斗闌干近可攀。回首冶城何處所，只應煙雨渺茫間。
戊戌清明在吳去春閱武于河朔今被召參貳大農悅然有感 元絳
前載賞花鄉國中，三行粉面綺羅紅。去看持斧邊城下，十萬軍聲鼓吹雄。每歲春輝長忽忽，此時朝騎又怱怱。却將半暗塵沙眼，去看東都御柳風。
次韻和君貺會趙叔平少師 元絳
黄髮逍遥并舊臣，燕閒加意占先春。成龍天外惟三友，積雪筵中止數人。昔日薦才聞最課，當年誦賦得魁倫。會須共作遊河侶，五老星飛事更新。
和上巳西湖勝遊 元絳
清明風日戰方酣，朱轂雍容擁旆鬖。火令正嚴綿上俗，禊遊仍勝會稽巖。馬盤金埒連乾濕，人映氊車帽角攙。湖水綠煙浮醉席，杏花紅雨拂春衫。公如庾老情非淺，客似淵君調不凡。只恐潁川飛召節，便隨五鳳降綈函。
和梅龍圖遊西湖見寄 元絳
湖上喜明霽，尋春偶嘯儔。花多紅夾馬，山遠翠藏樓。水氣煙中合，風光草際流。都人待千騎，快作謝公遊。
早梅 元絳
照夜直爲明月侶，倚風先作艷陽媒。多情欲著紅粧面，故上含章白玉臺。
和人 元絳
筆下雲霞落彩牋，諸君清思盡佳篇。誰人讀得郊居字，流水湯湯正滿弦。
過牛光祿故居 元絳
白頭重到故人家，境是人非起歎嗟。三徑未荒陶令菊，四時長放庾郎花。林風光動藏鶑葉，溪漲痕生宿鷺沙。肯構有材移病久，會憑詩酒傲煙霞。
永新縣春風亭 元絳
三年到此百無功，種得桃花滿縣紅。此日不能收拾去，一時分付與東風。
挽贈太常少卿封川曹使君覲 元絳
倉卒蠻鼙上水濱，使君忠憤獨亡身。平明戈劍摧城闔，俄頃衣冠落路塵。志士一門能許國，老夫當日亦知人。朝延贈襚哀榮極，青骨千金合有神。
句  其一 元絳
九重侍從三明主，四紀乾坤一老臣。
句  其二 元絳
過廬都失眼前人。
句  其三 元絳
仙驥籋雲穿仗下，佛花吹雨匝天流。
句  其四 元絳
黄閣勢連東鳳闕，紫樞光直右銀臺。
句  其五 元絳
聯名適似三株樹，傳玩驚看五朵雲。
句  其六 元絳
英翰五五出南閩。
句  其七 元絳
可惜閩州風物好，一生魂夢到三山。
句  其八 元絳
何人更得通天带，謀合君心只晉公。
句  其九 元絳
笙歌車馬東方曉，風月山川北固涼。
句  其一○ 元絳
玉露精神山合沓，溪成文字水橫斜。
句  其一一 元絳
神石溪頭好明月，夜來誰此凭蘭橈。
句  其一二 元絳
使君麾蓋傲煙霞。
句  其一三 元絳
陳前輿服同桓傅，拜後金珠有魯公。
句  其一四 元絳
花陰轉午清風細，玉燕釵頭艾虎輕。
句  其一五 元絳
五蓂開端莢，百草鬭香苕。
句  其一六 元絳
五日看花憐并葉，今朝鬭草得宜男。
句  其一七 元絳
菖酒朝觸滿，蘭湯曉浴溫。
句  其一八 元絳
絲竹漸高橈鼓急，瑶津亭下競鳬車。
句  其一九 元絳
小雨疎疎向晚晴。
寒食遊九仙烏石二山 程師孟
城中無事喜尋山，千里提封並海寬。賓客相從筵既冷，士民同出食猶寒。芳園病葉堆何限，古院閑花落幾般。誰道異鄉多感慨，登臨遲却十年官。
曉登威武軍鼓角樓 程師孟
百尺譙門戍萬兵，黄昏初動畫龍聲。銅鉦猶是閩王點，銀秤纔懸漢守更。四面僧誇金作界，半年人看玉爲城。官程稍近千餘里，不到儂家向此行。
科漏新成 程師孟
臺門新漏一聲聞，從此朝昏百刻分。他日郡人思太守，也須談及葉參軍。風雨雖昏漏不移，百年應未失毫釐。須知萬戶千門裏，正得人間吉凶時。
昇山祠堂 程師孟
行處松蘿深似幄，望中城郭細如棋。清泉可惜藏巖下，不作先生洗藥池。
卧龍山 程師孟
聞說林泉便訪尋，平田一逕上孤岑。榕陰落處宜千客，荔子生時直萬金。盡放遲回官舍近，不妨閑坐石門深。四邊稻熟征租了，稍愜農家出郭心。
靜遊亭 程師孟
石磴高軒榜靜遊，度年紅葉少驚秋。使君會得山僧意，不放笙歌到上頭。
上巳遊東禪 程師孟
出城林徑起蒼煙，白馬遺蹤俗尚傳。第一僧居蘭若處，幾番身醉荔枝前。百年騷客來題寺，三月遊人作樂天。更愛堂頭迎太守，路旁先墜碧雲編。
端午出遊 程師孟
三山縹緲藹蓬萊，一望青天十里平。千騎臨流搴翠帷，萬人擁道出重城。參差螮蝀橫波瀾，飛躍鯨鯢鬭楫輕。且醉樽前金瀲灧，笙歌歸道月華明。
植槦 程師孟
三樓相望枕城隅，臨去重栽木萬株。試問國人行往處，不知還憶使君無。
楓橋寺 程師孟
門對雲山畫不如，師今一念六年居。邇來寺好尤瀟灑，張繼留題內翰書。
遊楓橋偶成 程師孟
晚泊橋邊寺，迎風坐一軒。好山平隔岸，流水漫過門。朱舫朝天路，青林近郭村。主人頭似雪，怪我到多番。
入湧泉道中  其一 程師孟
小航時過越溪頭，當日吳宮事可求。西子冶容來作餌，伍員忠憤反爲讎。雖無別館虹蜺带，但有荒臺麋鹿遊。高望太湖千萬頃，夕陽依舊水東流。
入湧泉道中  其二 程師孟
窮冬未見六花飄，春意微微動柳梢。千丈龍形蟠暮嶺，一條虹影落溪橋。閶門飛跨何清泚，茂苑繁雄未寂寥。切幸早歸頻出郭，西山隠客不須招。
入湧泉道中  其三 程師孟
因省先塋到故都，不妨閒步問耕夫。水雲蒼莽遥連洞，田野低漥稍近湖。秋熟幾家收橘柚，日生衆口藉菰蒲。今朝偶得西華稻，僧飯年年出玉腴。
入湧泉道中  其四 程師孟
道出橫塘跨石梁，塘南塘北稻花香。風吹舴艋輕如駛，日照浮圖峻若翔。遠岸漁樵三兩兩，近村鵝鴨一行行。回頭却指城南路，雲屋朱樓氣鬰蒼。
入湧泉道中  其五 程師孟
寒林已見早梅芳，盡日臨流野興長。門外牛羊人自得，籬邊雞犬盜誰防。三江夜色滄浪白，千里秋香𥝧䅉黄。借問船中何所有，橙虀鱸鱠酒先嘗。
入湧泉道中  其六 程師孟
舟行如葉泛長川，解水吳兒力可全。風急輒先千浪破，岸欹能把一䉡牽。湖沈日影山頭畫，雲漏天光雨足懸。試向中流東北望，城南寶塔在門前。
入湧泉道中  其七 程師孟
告老清朝分自安，從今榮悴不相關。有愁方見田家樂，無事纔知釣叟閒。世故要看終始後，人生未免是非間。婦墳更在公塋側，一舸夷猶遂往還。
入湧泉道中  其八 程師孟
誰何不欲蚤忘機，今已高年古亦稀。翠柳陰中黄鳥過，青山影裏白鷗飛。新春已到無高下，故里重過有是非。人意不如毛羽意，聲聲猶道不如歸。
南安軍 程師孟
今日平安出嶺時，瘴氛猶覺潤征衣。一條路入江南去，萬里人從海上歸。